FITNESS / ΑΣΚΗΣΗ\nFITNESS / ΑΣΚΗΣΗ RSS Feed\nΈτσι θα κάνεις ακόμα πιο αποτελεσματικές τις ασκήσεις για κοιλιακούς!\nΈτσι θα κάνεις ακόμα πιο αποτελεσματικές τις ασκήσεις για κοιλιακούς! Ιδρώνεις κάνοντας κοιλιακούς αλλά δε βλέπεις αποτέλεσμα; 5 τρόποι για να δεις, πράγματι, διαφορά με τις ασκήσεις για κοιλιακούς και χωρίς να πονάς. Έτσι θα κάνεις ακόμα πιο αποτελεσματικές τις ασκήσεις για κοιλιακούς! Σήκωσε..\nΠως να τρέξεις συνεχώς για μία ώρα σερί χωρίς περπάτημα\n11 Προγράμματα προπόνησης 5,10km , Ημιμαραθωνίου και Ορεινού τρεξίματος από το Running Coach Μην το χάσεις : Προπονητική Ανάλυση διαδρομών Χιλιόμετρο Χιλιόμετρο για το Μαραθώνιο της Αθήνας - 10 και 5 Χιλιομέτρων από το Running Coach Θέλεις να «χτίσεις» την αντοχή σου; Αφού είσαι σε θέση να τρέξε..\nΕνδεικτικό πρόγραμμα προπόνησης για ημιμαραθώνιο\nΟλοκλήρωσε με επιτυχία τον πρώτο σου ημιμαραθώνιο ακολουθώντας το πρόγραμμα και τα tips του ειδικού. Από τον Στέλιο Κούτρη, καθηγητή Φυσικής Αγωγής. Αν σκοπεύεις να δοκιμάσεις για πρώτη φορά τις δυνάμεις σου σε έναν ημιμαραθώνιο, η προετοιμασία σου πρέπει να ξεκινήσει αρκε..\nΕκτός από το κοτόπουλο, υπάρχει μια λίστα από φυσικές πηγές άπαχης πρωτεΐνης, που χτίζουν μυς ακόμη και αν δεν προπονείσαι συστηματικά (έως και καθόλου). Σε κάθε δίαιτα που έχει σχεδιαστεί για αύξηση της μυϊκής μάζας υπάρχει ένα βασικό συστατικό: αγνή, άπαχη πρωτεΐνη, η οποία πέρα από θεμελιώδ..\nΈνας τύπος που τα κατάφερε, έχει όλες τις πληροφορίες. Ο Sherif Mikhail, ένας 44χρονος Αμερικανός, είναι το χρυσό παράδειγμα θέλησης και υπερνίκησης των δυσκολιών. "Δεν υπάρχουν δικαιολογίες για να μην χάσεις βάρος και να μην αποκτήσεις το σώμα που ονειρεύεσαι", λέει. Στην πραγματικότητα, η δική ..\nΟ #1 μύθος της πρωτεΐνης που πρέπει να ξεχάσεις αν θες να χάσεις λίπος και να κερδίσεις μυς\nΑν θέλεις ένα υγιές και δυνατό σώμα και ο στόχος σου είναι να «χτίσεις» μυς και να χάσεις κιλά πρέπει να ξεκαθαρίσουμε, αρχικά, ποιος είναι ο βασικότερος μύθος της πρωτεΐνης που πρέπει να ξεχάσεις. Ως fitness editor, πολλοί φίλοι μου που ασχολούνται εντατικά με τη γυμναστική με ρωτούν συχνά..\nΤι πρόγραμμα να κάνω στο διάδρομο για να χάσω κιλά;\nΗ αναγνώστρια του Shape ρωτάει πώς μπορεί να χάσει κιλά με διάδρομο και η Ελένη Πετρουλάκη Ivic απαντά. H ερώτηση της αναγνώστριας: «Είμαι 33 ετών, έχω ύψος 1.71 και είμαι 71 κιλά. Θέλω να χάσω 10 κιλά και είμαι ήδη σε πρόγραμμα διατροφής με διατροφολόγο. Πόσες φορές την εβδομάδα πρέπει να κά..\nΝα γιατί πρέπει να επιλέξεις πρωινή άσκηση\nΟι πρόσφατες έρευνες δείχνουν πως έχεις πολλούς καλούς λόγους να επιλέξεις πρωινή προπόνηση. Αν χουχουλιάζεις για λίγο ακόμη στο κρεβάτι και σκέφτεσαι «άσε, θα πάω το απόγευμα γυμναστήριο», σκέψου αυτό: Έρευνα δείχνει πως το πρωί μπορεί να είναι η καλύτερη στιγμή της ημέρας για να γυμ..\nΟι επιδράσεις της ασκησης στην καρδιά και η σύγκριση του γυμνασμένου με το αγύμναστο άτομο\nΈχει τύχει πολλές φορές να συζητάμε με συναθλητές μας ή και με άλλους φίλους μας, τα εξής: «Πόσους κτύπους πρέπει να έχει η καρδιά ενός φυσιολογικού ανθρώπου»ή «Οι αθλούμενοι ζουν περισσότερο από τους αγύμναστους» ή «Οι αθλητές κουράζουν πολύ την καρδιά τους, θα πεθάνουν νωρίτερα». Απαντήσεις στα ..\nΆσκηση σανίδα: Πώς να την κάνεις σωστά για να «χτίσεις» σώμα!\nAκολούθησε κι εσύ #ShapeExperiment της ομάδας μας. Για 30 ημέρες η Shape Team θα κάνει καθημερινά σανίδα. Στόχος; Να ξεπεράσουμε το 1 λεπτό. Καθεμία μας έχει διαφορετική αντοχή και φυσική κατάσταση, οπότε μην το φοβηθείς. Ξεκίνα κι εσύ μαζί μας (δες το πλάνο) για να δούμε πόση ενδυνάμωση μπο..\nΗ επιτυχία ενός προγράμματος απώλειας βάρους εξαρτάται από μόνιμες αλλαγές που θα κάνετε στον τρόπο ζωής σας, όπως η κατανάλωση υγιεινών τροφίμων και η άσκηση. Προσπαθώντας να ενεργοποιήσετε τον μεταβολισμό σας είναι πιθανό να μη χάνετε βάρος, τουλάχιστον όχι στον βαθμό που θα χάνατε μετά από τις αλ..\nO personal trainer μάς εξήγησε πώς να… γλιτώσουμε γρήγορα από τους πονεμένους μυς. Είτε έχεις κάνει πολλά βάρη είτε έχεις πιέσει τον εαυτό σου στο διάδρομο, το πιάσιμο μετά τη γυμναστική είναι πολύ συνηθισμένο. Δοκίμασε έναν (ή περισσότερους) από τους επτά τρόπους που μας προτείνει ο ειδικός γ..\nΟμορφιά Υγεία ΔΙΑΤΡΟΦΗ ΚΑΙ ΑΔΥΝΑΤΙΣΜΑ ΔΙΑΤΡΟΦΗ ΚΑΙ ΑΔΥΝΑΤΙΣΜΑ Καλή Ζωή DETOX FITNESS / ΑΣΚΗΣΗ FITNESS / ΑΣΚΗΣΗ\nΑπόκτησε επίπεδη κοιλιά κάνοντας αυτές τις αλλαγές. Όχι δίαιτα\n28 Νοε 79\nΤα παιδιά δεν έχουν «κουμπιά συμπεριφοράς». Χρειάζεται δουλειά και υπομονή!\n28 Νοε 39\n28 Νοε 9\n28 Νοε 2\nKανόνες ασφαλούς χρήσης για κινητά και Wi-Fi από τον Ιατρικό Σύλλογο Αθηνών Διαβάστε περισσότερα: Kανόνες ασφαλούς χρήσης για κινητά και Wi-Fi από τον Ιατρικό Σύλλογο Αθηνών\n26 Νοε 2


«Η Κίνα απλώνει το χέρι στα δυτικά Βαλκάνια» γράφει ο Γερμανικός Τύπος - Κινεζικές πιστώσεις από 3,4% έως 21% του ΑΕΠ σε 4 χώρες\n«Χώρες όπως το Μαυροβούνιο, η Βόρεια Μακεδονία και η Σερβία εξαρτώνται ολοένα και περισσότερο από την Κίνα, η οποία τους χορηγεί αφειδώς πιστώσεις για έργα υποδομής», γράφει η Frankfurter Rundschau με τίτλο «Η Κίνα απλώνει το χέρι στα δυτικά Βαλκάνια».\nΗ γερμανική εφημερίδα επισημαίνει: «Η αρνητική πλευρά των επενδύσεων είναι ότι οι χώρες της περιοχής πνίγονται στα χρέη αυξάνοντας έτσι την εξάρτηση από το Πεκίνο. Έκθεση της ιταλικής τράπεζας Unicredit δείχνει ότι το μέγεθος των πιστώσεων είναι “αρκετά μεγάλο” σε σχέση με το ΑΕΠ. Το 2020 τα κινεζικά δάνεια έφθασαν στη Βοσνία Ερζεγοβίνη στο 3,4% του ΑΕΠ, στη Σερβία το 7%, στη Βόρεια Μακεδονία στο 7,5% και στο Μαυροβούνιο αγγίζουν το 21%.\nΟι συντάκτες της έκθεσης θεωρούν ότι η ΕΕ αυξάνοντας τις επενδύσεις σε έργα υποδομής στη περιοχή θα μπορούσε να βάλει φρένο στα κινεζικά σχέδια. Στις χώρες των δυτικών Βαλκανίων οι ειδικοί της Unicredit συστήνουν να αρχίσουν το δανεισμό από διαφορετικές χώρες πριν τα ποσά αποπληρωμής των πιστώσεων στην Κίνα διογκωθούν υπερβολικά».\nΠροηγούμενο άρθροΑνησυχία Παυλάκη: «Φοβάμαι ότι η κοινωνία παίρνει το μήνυμα ότι “τελειώσαμε”» – Κίνδυνος αναζωπύρωσης της πανδημίας\nΕπόμενο άρθροΤο Ισραήλ διέψευσε την χερσαία επέμβαση στη λωρίδα της Γάζας. Νύχτα κόλαση με βομβαρδισμούς και ρουκέτες (Videos)\nΗ «διπλωματία των εμβολίων» δυσκολεύει την Κίνα – Ερωτηματικά για την αποτελεσματικότητά τους


Πιερρακάκης: «Οι κυβερνήσεις Μητσοτάκη και Ντράγκι μοιράζονται το ίδιο όραμα στην ψηφιακή πολιτική» - Newsbomb - Ειδησεις - News\nΚΟΣΜΟΣ 14/05/2022 11:48\nΠιερρακάκης: «Οι κυβερνήσεις Μητσοτάκη και Ντράγκι μοιράζονται το ίδιο όραμα στην ψηφιακή πολιτική»\n«Η κυβέρνηση Μητσοτάκη και η κυβέρνηση Ντράγκι μοιράζονται το ίδιο όραμα στην ψηφιακή πολιτική» τόνισε ο Κυριάκος Πιερρακάκης, στο συνέδριο «Κοιτάζοντας προς τον Νότο», που πραγματοποιήθηκε στην Κάτω Ιταλία\nΕκεί συγκεντρώσαμε τις 501 ήδη υπάρχουσες υπηρεσίες που ήταν διεσπαρμένες στα διάφορα υπουργεία. Σήμερα ανέρχονται στις 1.400. Από τις 9 εκατομμύρια ψηφιακές συναλλαγές που είχαμε το 2019 μέσα σε τρία χρόνια αυτές ανήλθαν σε 567 εκατομμύρια. Πρακτικά σημαίνει ότι ο Έλληνας πολίτης γλίτωσε κατά μέσο όρο 60 ουρές».\nΟ υπουργός Ψηφιακής Διακυβέρνησης, τέλος, υπογράμμισε ότι αυτός ο μετασχηματισμός του κράτους επηρεάστηκε σημαντικά και από την πανδημία. «Είχαμε ένα πλάνο από πριν, αλλά ο κορονοϊός μας έκανε να αλλάξουμε τον τρόπο με τον οποίο είχαμε σχεδιάσει τα πράγματα, έφερε το μέλλον πιο κοντά στο παρόν.\nΕπίσης, ξεκινήσαμε να μαθαίνουμε ο ένας από τον άλλο. Για παράδειγμα η Ελλάδα ακολούθησε την ιταλική προσέγγιση στο πρόγραμμα των μικροδορυφόρων και η Ιταλία την ελληνική στο πρόγραμμα των "Smart Cities""», ολοκλήρωσε ο κύριος Πιερρακάκης.


Τα άστρα από την Κατερίνα Σαλωνίκη: Τα ζώδια της Δευτέρας, 28/03 – Androsportal\nΗ αναζήτηση της εμπειρίας δεν έχει τιμή, παρά μόνο κόστος\nΗ καινούργια εβδομάδα αρχίζει με τη Σελήνη να περνάει στον Τοξότη στις 9.47 το πρωί, δίνοντας στη μέρα μας πνοή δράσης, εξωστρέφειας, υπερκινητικότητας, τόλμης και φυσικά αισιοδοξίας.\nΗ μέρα αυτή δίνει μια νότα περιπέτειας, ένα ρυθμό που δεν είναι καθόλου μονότονος, γι αυτό και ότι και αν κάνουμε σήμερα θα πρέπει να συντονιζόμαστε στον παλμό της διαρκούς αναζήτησης και εξερεύνησης και να μην ικανοποιούμαστε με το λίγο, το μέτριο και το επαρκές.\nΙδανική μέρα για να ψάξουμε ένα καλό φροντιστήριο, να αρχίσουμε μαθήματα οποιασδήποτε γνώσης, να έρθουμε σε επαφή με ανθρώπους στο εξωτερικό, να οργανώσουμε ένα ταξίδι και να πάρουμε πληροφορίες για ένα μακρόπνοο σχέδιό μας.\nΑπό το απόγευμα και μετά η ένταση δυναμώνει καθώς η συνάντηση της Σελήνης με τον Άρη στις 11.11 το βράδυ, μας ωθεί να δημιουργήσουμε συναισθήματα και εντυπώσεις στους άλλους.\nΛόγω της εσωτερικής έντασης και του εκνευρισμού που προκαλεί η όψη αυτή, προτρέπει να τσιγκλίσουμε ανθρώπους και καταστάσεις ώστε να έρθουν στην επιφάνεια γεγονότα που θα εκτονώσουν τις αμφιβολίες μας.\nΤο βράδυ αυτό μας αναστατώνει είτε ευχάριστα είτε όχι και μας προτρέπει να αγωνιστούμε για κάτι που θέλουμε να γίνει δικό μας.\nΤοξότη, η μέρα σου ανήκει με ομόφωνη γνώμη, είσαι αυτός που πρωτοσταστεί, υποκινεί, δημιουργεί και ανοίγει ορίζοντες. Οργάνωσε τις ανάγκες σου σήμερα και το βράδυ εκτινάξου στα ύψη που ορίζουν οι επιθυμίες σου.\nΔίδυμε, Ιχθύ και Παρθένε, θα ζοριστείς σήμερα γιατί η αναστάτωση και η ένταση μέσα σου δεν σε αφήνουν να χαλαρώσεις και να ξαποστάσεις. Ωστόσο η δράση σου θα είναι αποτελεσματική παρόλο που θα χρειαστεί να τρέξεις πολύ.\nΖυγέ, Κριέ, Υδροχόε και Λέοντα, μια εξαιρετική μέρα σε περιμένει, δημιουργική, παραγωγική και με ικανοποίηση σε έναν τομέα που κυνηγάς με τόλμη και επιμονή. Ελίσσεσαι άψογα και είσαι καλός διαπραγματευτής.\nΑιγόκερε, Καρκίνε, Σκορπιέ και Ταύρε, πρόσεχε σήμερα να μην αναλάβεις περισσότερα από όσα αντέχεις γιατί εξαντλείσαι εύκολα ιδίως από το απόγευμα και μετά. Απόφυγε το βράδυ τις εντάσεις και μείνε μακριά από εκεί που μυρίζει μπαρούτι.\nΠροηγούμενο: VOLCANO TV: Πρόγραμμα Δευτέρας 28 Μαρτίου\nΕπόμενο: Η νανοτεχνολογία βάζει τέλος στα πλυντήρια – Τα νέα ρούχα θα καθαρίζονται μόνα τους


ΣΕ ΠΟΙΕΣ ΚΑΤΗΓΟΡΙΕΣ ΕΠΑΓΓΕΛΜΑΤΙΩΝ, ΕΠΙΤΡΕΠΟΝΤΑΙ ΟΙ ΜΕΤΑΚΙΝΗΣΕΙΣ ΑΠΟ ΚΑΙ ΠΡΟΣ ΣΤΑ ΝΗΣΙΑ ΤΗΣ ΧΩΡΑΣ-ΤΙ ΕΓΓΡΑΦΑ ΑΠΑΙΤΟΥΝΤΑΙ – Thessreportage.gr\nΣΕ ΠΟΙΕΣ ΚΑΤΗΓΟΡΙΕΣ ΕΠΑΓΓΕΛΜΑΤΙΩΝ, ΕΠΙΤΡΕΠΟΝΤΑΙ ΟΙ ΜΕΤΑΚΙΝΗΣΕΙΣ ΑΠΟ ΚΑΙ ΠΡΟΣ ΣΤΑ ΝΗΣΙΑ ΤΗΣ ΧΩΡΑΣ-ΤΙ ΕΓΓΡΑΦΑ ΑΠΑΙΤΟΥΝΤΑΙ\n10 Μαΐου, 2020 14 Μαΐου, 2020 Φωτεινή Δόξα\nΑπό αύριο Δευτέρα 11 Μαΐου, επιτρέπονται οι μετακινήσεις προς τα νησιά και μεταξύ των νησιών, ειδικών κατηγοριών επαγγελματιών και αυτοαπασχολούμενων, που φέρουν στην κατοχή τους τα απαραίτητα έγγραφα.\nΣΥΜΦΩΝΑ ΜΕ ΤΙΣ ΕΠΙΣΗΜΕΣ ΔΗΛΩΣΕΙΣ, ΤΟΥ ΥΦΥΠΟΥΡΓΟΥ ΠΟΛΙΤΙΚΗΣ ΠΡΟΣΤΑΣΙΑΣ, ΝΙΚΟΛΑΟΥ ΧΑΡΔΑΛΙΑ:\nΑΦΟΡΟΥΝ ΤΟΥΣ ΕΞΗΣ:\nΙδιοκτητών και εργαζομένων, μόνο σε επιχειρήσεις για τις οποίες, έχει ανακοινωθεί η επαναλειτουργία τους, από αύριο.\nΟι ανωτέρω μετακινήσεις επιτρέπονται εφόσον: πρόκειται για αυτοαπασχολούμενους, με έγγραφη δήλωσή τους.\nΕφόσον πρόκειται για εργαζομένους, με έγγραφη βεβαίωση του εργοδότη.\nΣΤΙΣ ΑΝΩΤΕΡΩ ΔΗΛΩΣΕΙΣ-ΒΕΒΑΙΩΣΕΙΣ, ΥΠΟΧΡΕΩΤΙΚΑ ΘΑ ΑΝΑΦΕΡΕΤΑΙ:\nΤα στοιχεία του αυτοαπασχολούμενου ή εργαζομένου, όπως π.χ. (ονοματεπώνυμο-διεύθυνση-τηλέφωνο-ΑΜΚΑ).\nΟ αριθμός πρωτοκόλλου, του πιο πρόσφατου εντύπου, που έχει συμπεριληφθεί ο εργαζόμενος και έχει υποβληθεί στο πληροφοριακό σύστημα “εργάνη”. Π.χ. είτε το Ε3 της πρόσληψής του, είτε το Ε4 του συμπληρωματικού πίνακα ωραρίου, είτε το Ε8 των υπερωριών, είτε το Ε9 πρόσληψης ορισμένου χρόνου.\nΤο είδος της επιχείρησης, με τον αντίστοιχο αριθμό ΚΑΔ στον οποίο ανήκει.\nΟ ΑΦΜ της επιχείρησης\nΟ τόπος(το νησί) εργασίας.\nΟι εν λόγω βεβαιώσεις-δηλώσεις, αποτελούν απαραίτητη προϋπόθεση έκδοσης του εισιτηρίου και επιβίβασης στο πλοίο.\nΟ επιβάτης, υποχρεούται να τις έχει συνεχώς μαζί του και να τις επιδεικνύει σε κάθε έλεγχο.\n«Ουδείς εργαζόμενος θα ταξιδέψει στα νησιά, χωρίς τα παραπάνω έγγραφα» υπογράμμισε χαρακτηριστικά ο Υφυπουργός πολιτικής προστασίας Νικόλαος Χαρδαλιάς.


ΠΑΡΟΥΣΙΑΣΕΙΣ ΑΝΑΖΗΤΗΣΕΙΣ ΑΠΟΚΑΛΥΨΕΙΣ: Α+S BETON-DEMONTAGE ΚΑΙ ΛΑΜΑΝΣ ΕΠΕ\nΟΙ ΜΥΣΤΗΡΙΩΔΕΙΣ ΕΤΑΙΡΕΙΕΣ :\nΣτις 19 Αυγούστου 2010 με ρεπορτάζ στην εφημερίδα «Ελευθεροτυπία» αποκαλύψαμε την απίστευτη ιστορία του περιβόητου πια « Κτιρίου από το Ανόβερο» που επί δέκα και πλέον χρόνια σαπίζει στην είσοδο της Αμαλιάδας .\nΔείτε εδώ ολόκληρο το ρεπορτάζ :\nΜε βάση την επίσημη απάντηση της νομαρχίας Ηλείας οι εταιρείες Α+S BETON-DEMONTAGE ΚΑΙ ΛΑΜΑΝΣ ΕΠΕ ανέλαβαν τότε έναντι εκατοντάδων χιλιάδων ευρώ την δουλειά της μεταφοράς του κτιρίου – φαντάσματος από το Ανόβερο στην Ηλεία .\nΑναλυτικά και με βάση το σχετικό έγγραφο , η αγορά του περιπτέρου το 2001 κόστισε 138.517,98 ευρώ.\nΗ αποξήλωση και η μεταφορά του από την Γερμανία στην Ηλεία κόστισε 409.298,02 ευρώ. Η επίβλεψη της μεταφοράς 53.656, 79 ευρώ.\nΗ σύνταξη συμβολαίου λήψης δανείου 137,93 ευρώ. Η φύλαξη του κτιρίου από τις 5.8.2001 εως 28.2.2004 κόστισε 114.589, 99 ευρώ , τα ενοίκια της αποθήκης που φυλάσσεται μέρος του κτιρίου από 5.8.2001 εως 15.4.2008 κόστισε 137.443,93 ευρώ και οι τόκοι του δανείου από το Ταμείο Παρακαταθηκών και Δανείων από 1.1.2002 εως 30.6.2005 ανήλθαν στο ποσό των 82.254,03 ευρώ.\nΤο άνω ποσό – σύμφωνα με την Ν.Α Ηλείας καλύφθηκε με δάνειο από το ΤΠ και Δ ύψους 504.976,65 ευρώ και το υπόλοιπο ποσό των 430.913,01 ευρώ από τα έσοδα της ΝΑ Ηλείας.\nΠΟΙΕΣ ΕΙΝΑΙ ΟΙ ΕΤΑΙΡΕΙΕΣ : Α+S BETON-DEMONTAGE ΚΑΙ ΛΑΜΑΝΣ ΕΠΕ ?\nΠΟΙΑ ΠΡΟΣΩΠΑ ΣΥΝΘΕΤΟΥΝ ΤΑ ΔΙΟΙΚΗΤΙΚΑ ΤΟΥΣ ΣΥΜΒΟΥΛΙΑ ?\nΤΙ ΔΡΑΣΤΗΡΙΟΤΗΤΕΣ ΑΝΑΦΕΡΟΥΝ ΤΑ ΚΑΤΑΣΤΑΤΙΚΑ ΤΟΥΣ ?\nΠΟΤΕ ΠΩΣ ΓΙΑΤΙ ΚΑΙ ΜΕ ΠΟΙΟ ΤΡΟΠΟ ΔΟΘΗΚΕ Η ΔΟΥΛΕΙΑ ΤΗΣ ΜΕΤΑΦΟΡΑΣ ΤΟΥ ΚΤΙΡΙΟΥ – ΦΑΝΤΑΣΜΑΤΟΣ ΑΠΟ ΤΟ ΑΝΟΒΕΡΟ ΣΤΗΝ ΗΛΕΙΑ ?\nΕΓΙΝΕ ΔΙΑΓΩΝΙΣΜΟΣ ? ΚΑΙ ΑΝ ΟΧΙ ΓΙΑΤΙ?\nΠΟΙΟΙ ΚΡΥΒΟΝΤΑΙ ΠΙΣΩ ΑΠΟ ΤΗΝ ΑΠΙΣΤΕΥΤΗ ΙΣΤΟΡΙΑ ΠΟΥ ΠΛΗΡΩΝΟΥΝ ΑΚΟΜΗ ΟΙ ΗΛΕΙΟΙ ΠΟΛΙΤΕΣ ΚΑΙ ΑΥΡΙΑΝΟΙ ΨΗΦΟΦΟΡΟΙ ?\nΗ ΔΗΜΟΣΙΟΓΡΑΦΙΚΗ ΕΡΕΥΝΑ ΣΥΝΕΧΙΖΕΤΑΙ...\nΓΙΑΤΙ ΟΙ ΗΛΕΙΟΙ ΠΟΛΙΤΕΣ ΔΕΝ ΜΑΣΑΝΕ ΚΟΥΤΟΧΟΡΤΟ… ΟΥΤΕ ΠΙΣΤΕΥΟΥΝ ΕΚΕΙΝΟΥΣ ΠΟΥ ΠΟΥΛΑΝΕ ΦΥΚΙΑ ΓΙΑ ΜΕΤΑΞΩΤΕΣ ΚΟΡΔΕΛΕΣ …\nΓΙΑΤΙ ΟΙ ΟΙ ΗΛΕΙΟΙ ΠΟΛΙΤΕΣ ΕΧΟΥΝ ΔΙΚΑΙΩΜΑ ΝΑ ΜΑΘΑΙΝΟΥΝ ΕΚΕΙΝΑ ΠΟΥ ΤΟΥΣ ΚΡΥΒΟΥΝ ΤΑ ΜΕΓΑΛΑ ΟΙΚΟΝΟΜΙΚΑ ΣΥΜΦΕΡΟΝΤΑ …\nΜάκη γειά σου.\nΧωρίς να θέλω να κάνω τον Εισαγγελέα, θέλω να σου ζητήσω μια χάρη:\nΠοιοί ήσαν Νομάρχες Ηλείας\nόταν φυλασσόταν και\nόταν το έκλεβαν κομμάτι-κομμάτι;\n11 Οκτωβρίου 2010 - 11:52 μ.μ.


Φύλλο οδηγιών χρήσης: Πληροφορίες για τον ασθενή χρήστη LEUSTATIN 10 mg/10 ml διάλυμα για έγχυση κλαδριβίνη - PDF ΔΩΡΕΑΝ Λήψη\nDownload "Φύλλο οδηγιών χρήσης: Πληροφορίες για τον ασθενή χρήστη LEUSTATIN 10 mg/10 ml διάλυμα για έγχυση κλαδριβίνη"\n1 Φύλλο οδηγιών χρήσης: Πληροφορίες για τον ασθενή χρήστη LEUSTATIN 10 mg/10 ml διάλυμα για έγχυση κλαδριβίνη Διαβάστε προσεκτικά ολόκληρο το φύλλο οδηγιών χρήσης πριν αρχίσετε να χρησιμοποιείτε αυτό το φάρμακο, διότι περιλαμβάνει σημαντικές πληροφορίες για σας. - Φυλάξτε αυτό το φύλλο οδηγιών χρήσης. Ίσως χρειαστεί να το διαβάσετε ξανά. - Εάν έχετε περαιτέρω απορίες, ρωτήστε τον γιατρό, ή τον φαρμακοποιό ή τον νοσοκόμο σας. - Εάν παρατηρήσετε κάποια ανεπιθύμητη ενέργεια,ενημερώστε το γιατρό ή τον νοσοκόμο σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης. Βλέπε παράγραφο 4. Τι περιέχει το παρόν φύλλο οδηγιών: 1 Τι είναι το LEUSTATIN και ποια είναι η χρήση του 2 Τι πρέπει να γνωρίζετε πριν χρησιμοποιήσετε το LEUSTATIN 3 Πώς να χρησιμοποιήσετε το LEUSTATIN 4 Πιθανές ανεπιθύμητες ενέργειες 5 Πώς να φυλάσσετε το LEUSTATIN 6. Περιεχόμενο της συσκευασίας και λοιπές πληροφορίες 1. Τι είναι το Leustatin και ποια είναι η χρήση του Το LEUSTATIN περιέχει τη δραστική ουσία κλαδριβίνη. Αυτή ανήκει σε μία ομάδα φαρμάκων που χρησιμοποιούνται για τη θεραπεία του καρκίνου (ονομάζονται κυτταροτοξικά φάρμακα). Το LEUSTATIN χρησιμοποιείται για: - Μία νόσο που προκαλείται από τη μη φυσιολογική ανάπτυξη των λευκών αιμοσφαιρίων. Αυτή η νόσος ονομάζεται Λευχαιμία εκ τριχωτών κυττάρων. Σε αυτή την περίπτωση το LEUSTATIN χρησιμοποιείται όταν η καθιερωμένη θεραπεία έχει αποτύχει - Μία νόσο που προκαλείται από τη μη φυσιολογική ανάπτυξη ενός τύπου λευκών αιμοσφαιρίων που ονομάζονται λεμφοκύτταρα. Η νόσος αυτή αποκαλείται Β Χρόνια Λεμφοκυτταρική Λευχαιμία. Σε αυτή την περίπτωση το LEUSTATIN χρησιμοποιείται όταν η πρώτη θεραπεία (σχήμα που περιέχει αλκυλιούντα παράγοντα) έχει αποτύχει ή έχει σταματήσει ο ασθενής να ανταποκρίνεται. Το LEUSTATIN δρα σκοτώνοντας τα μη φυσιολοφικά λευκά αιμοσφαίρια. 2.Τι πρέπει να γνωρίζετε πριν χρησιμοποιήσετε το LEUSTATIN Μην χρησιμοποιήσετε το LEUSTATIN - σε περίπτωση αλλεργίας στη δραστική ουσία ή σε οποιοδήποτε άλλο από τα συστατικά αυτού του φαρμάκου (αναφέρονται στην παράγραφο 6). Προειδοποιήσεις και προφυλάξεις Απευθυνθείτε στον γιατρό σας πριν χρησιμοποιήσετε το LEUSTATIN αν: - Πάσχετε από οποιαδήποτε λοίμωξη ή έχετε πυρετό - Είχατε προβλήμα με τα νεφρά ή το ήπαρ σας - Είχατε αιματολογικο πρόβλημα ή πρόβλημα σχετιζόμενο με τον μυελό των οστών Μπορεί ακόμη να μπορείτε να χρησιμοποιήσετε το LEUSTATIN αλλά θα πρέπει πρώτα συμβουλευτείτε το γιατρό σας. 1\n2 Άλλα φάρμακα και LEUSTATIN Ενημερώστε τον γιατρό ή τον φαρμακοποιό σας εάν παίρνετε ή έχετε πρόσφατα λάβει άλλα φάρμακα. Αυτά περιλαμβάνουν και τα φάρμακα χωρίς ιατρική συνταγή ή τα φυτικά σκευάσματα. Συγκεκριμένα, ενημερώστε τον γιατρό σας εάν χρησιμοποιείτε ή πρόκειται να σας χορηγηθούν: - φάρμακα που μειώνουν το σχηματισμό των ερυθροκυττάρων στον μυελό των οστών (γνωστά ως μυελοκατασταλτικά) - εμβόλια με ζώντες μικροοργανισμούς ενώ είστε υπό θεραπεία με το LEUSTATIN - άλλα φάρμακα για την θεραπεία της λευχαιμίας, και ειδικότερα νουκλεοσιδικά παράγωγα, όπως η φλουδαραβίνη ή η πεντοστατίνη (γνωστή και ως δεσοξυκοφορμυκίνη) - φάρμακα για τη θεραπεία λοιμώξεων από ιούς συμπεριλαμβανομένου του HIV ή με αναστολείς της πρόσληψης αδενοσίνης (όπως διδανοσίνη, τενοφοβίρη, αδεφοβίρη) Εξετάσεις αίματος - Ο γιατρός σας θα προγραμματίζει να γίνονται τακτικά εξετάσεις αίματος πριν και κατά τη διάρκεια της θεραπείας σας.οι εξετάσεις αίματος θα ελέγχουν τη σωστή λειτουργία του ήπατος και των νεφρών σας. Επίσης ελέγχουν την ανταπόκριση στη θεραπεία με LEUSTATIN. - Εάν επισκεφθείτε άλλο νοσοκομείο ή τον οικογενειακό σας γιατρό για αιματολογικές εξετάσεις ενημερώστε τους ότι έχει χρησιμοποιήσει το LEUSTATIN, καθώς το LEUSTATIN μπορεί να επηρεάσει τα αποτελέσμα των αιματολογικών σας εξετάσεων. Κύηση, θηλασμός και γονιμότητα Εάν είστε έγκυος, νομίζετε ότι μπορεί να είστε έγκυος ή σχεδιάζετε να μείνετε έγκυος, μη πάρετε αυτό το φάρμακο, γιατί μπορεί να επηρεάσει το έμβρυο. Πρέπει να χρησιμοποιείτε αποτελεσματική αντισύλληψη κατά τη διάρκεια της θεραπείας με LEUSTATIN και επιπλέον για 6 μήνες μετά τη λήξη της θεραπείας σας. Συμβουλευτείτε σχετικά το γιατρό ή το φαρμακοποιό σας. Δεν πρέπει να θηλάζετε κατά τη διάρκεια της θεραπείας με LEUSTATIN και επιπλέον για 6 μήνες μετά τη λήξη της θεραπείας σας. Συμβουλευτείτε το γιατρό ή τον φαρμακοποιό σας πριν πάρετε οποιοδήποτε φάρμακο άν είστε έγκυος ή θηλάζετε. Οικογενειακός προγραμματισμός Οι άνδρες θα πρέπει να μην τεκνοποιήσουν το κατ ελάχιστον έως και 6 μήνες μετά την τελευταία δόση LEUSTATIN. Οδήγηση και χειρισμός μηχανημάτων Η πάθηση σας και η θεραπεία της μπορεί να επηρεάσουν την ικανότητα οδήγησης. Μην οδηγείτε, χρησιμοποιείτε εργαλεία ή χειρίζεστε μηχανές χωρίς πρώτα να το συζητήσετε με τον γιατρό σας. Το LEUSTATIN περιέχει χλωριούχο νατρίο Αυτό το φάρμακο περιέχει 35,4 mg νατρίου ανά φιαλίδιο. Θα πρέπει να λαμβάνεται υπόψη από ασθενείς σε δίαιτα ελεγχόμενη σε νατρίο. 3. Πώς να χρησιμοποιήσετε το LEUSTATIN To Leustatin χορηγείται ως ορός και δίδεται σε αργή ενδοφλέβια έγχυση. Συνήθως διαλύεται σε ένα διάλυμα άλατος (φυσιολογικός ορός). Ένας γιατρός με εμπειρία στη χρήση αυτού του τύπου του φαρμάκου, θα σας το χορηγήσει. Εάν έχετε αμφιβολίες, ρωτήστε τον γιατρό σας. Η συνιστώμενη δόση για ενήλικες και ηλικιωμένους υπολογίζεται βάσει του σωματικού σας βάρους. Για τη θεραπεία της λευχαιμίας από τριχωτά κύτταρα : 2\n3 Η συνήθης δόση είναι 0,09 mg άνα κιλό καθε μέρα Η δόση χορηγείται για 24 ώρες κάθε μέρα, για 7 ημέρες, χωρίς διακοπή. Για θεραπέια της Χρόνιας Λεμφοκυτταρικής Λευχαιμίας : Η συνήθης δόση είναι 0,12 mg άνα κιλό καθε μέρα Η δόση χορηγείται κάθε μέρα για 5 ημέρες Κάθε δόση χορηγείται συνήθως σε 2 ώρες Ο 5ήμερος κύκλος επαναλαμβάνεται κάθε 28 ημέρες Μπορεί να σας χορηγηθεί το μέγιστο των 6 κύκλων Χρήση σε παιδιά Το Leustatin δεν έχει πλήρως ελεγχθεί για χρήση σε παιδιά. Εάν χρησιμοποιήσετε μεγαλύτερη δόση LEUSTATIN από την κανονική Ενημερώστε αμέσως το γιατρό ή τον νοσοκόμο σας εάν νομίζετε ότι έχετε λάβει υπερβολική δόση Leustatin. 4. Πιθανές ανεπιθύμητες ενέργειες Όπως όλα τα φάρμακα, έτσι και αυτό το φάρμακο μπορεί να προκαλέσει ανεπιθύμητες ενέργειες αν και δεν παρουσιάζονται σε όλους τους ανθρώπους. Ορισμένες ανεπιθύμητες ενέργειες μπορεί να είναι ίδιες με τα συμπτώματα τις νόσου. Ο γιατρος σας θα αποφασίσει να καθυστερήσει ή να σταματήσει το Leustatin σε περίπτωση που εμφανίσετε κάποια ανεπιθύμητη ενέργεια. Ενημερώστε αμέσως το γιατρό ή το νοσοκόμο σας εάν παρατηρήσετε οποιοδήποτε από τις ακόλουθες σοβαρές ανεπιθύμητες ενέργειες. Μπορεί να χρειάζεστε επείγουσα φαρμακευτική αγωγή. Η αιφνίδια εμφάνιση εξανθήματος, φαγούρα, κνίδωση (επίσης γνωστό ως κνιδωτικό εξάνθημα ή κνίδωση), οίδημα στο πρόσωπο ή στα χείλη ή δύσπνοια. Αυτά μπορεί να είναι σημεία αλλεργικής αντίδρασης. Πυρετός και ρίγη (επηρεάζουν περισσότερους από 1 στους 10 ανθρώπους). Αυτά μπορεί να είναι τα πρώτα σημεία λοίμωξης. Η λοίμωξη μπορεί να παρουσιαστεί λόγω μείωσης του αριθμού των λευκών αιμοσφαιρίων (ουδετεροπενία). Ορισμένες λοιμώξεις είναι περισσότερο συχνές από άλλες. Η λοίμωξη μπορεί να συμβεί οπουδήποτε στο σώμα σας συμπεριλαμβανομένου: o Του θώρακα (βήχας, δύσπνοια ή δυσκολία στην αναπνοή), ρόγχος, πνευμονία. o Του ουροποιητικού συστήματος (πόνος, δυσφορία κατά την ούρηση) o Του δέρματος (βακτηριακές, μυκητιασικές ή ιϊκές λομώξεις που μπορεί να αφήσουν το δέρμα ευαίσθητο, θερμό ή κόκκινο) o Του στόματος (μια μυκητιασική λοίμωξη που ονομάζεται άφθες) o Του εντέρου (λοίμωξη ή φλεγμονή των εντέρων) o Του αίματος (σηψαιμία) Ευκολότερη εμφάνιση μώλωπων και αιμορραγίας κάτω από το δέρμα (θρομβοπενία) ή κόκκινων ή μωβ κηλίδων κάτω από το δέρμα (πετέχειες), ή περισσότερη αιμορραγία από ότι συνήθως μετά από τραυματισμό. Αυτό μπορεί να προκληθεί από μείωση στο αριθμό μικρών κυττάρων του αίματος που ονομάζονται αιμοπετάλια (επηρεάζει περισσότερους από 1 στους 10 ανθρώπους) ή προβλημάτων στην πήξη του αίματος. Αίσθημα αδυναμίας ή δυσπνοιας. Αυτό μπορεί να προκληθεί από την μείωση στον αριθμό των ερυθρων αιμοσφαιρίων (αναιμία). Η αναιμία μπορεί να είναι σοβαρή (επηρεάζει περισσότερους από 1 στους 10 ανθρώπους). Συσσώρευση υγρού κάτω από το δέρμα που ονομάζεται οίδημα (επηρεάζει περισσότερους από 1 χρήστη στους 10) Διόγκωση και θρόμβωση σε μια φλέβα που ονομάζεται φλεβίτιδα (επηρεάζει λιγότερους από 1 στους 10 ανθρώπους) 3\n4 Σύνδρομο Stevens Johnson (μία σοβαρή νόσο με φλύκταινες του δέρματος, στόματος, ματιών και γεννητικών οργάνων) (επηρεάζει λιγότερους από 1 στους 100 ανθρώπους) Σύνδρομο λύσης όγκου (μία σοβαρή κατάσταση προερχόμενη από το θάνατο των καρκινικών κυττάρων. Αυτή μπορεί να οδηγήσει σε καρδιακά και νεφρολογικά προβλήματα, αδυναμία και σπασμούς) (επηρεάζει λιγότερους από 1 στους 100 ανθρώπους). Το Leustatin μπορεί να αυξήσει τον κίνδυνο ανάπτυξης ενός άλλου είδους καρκίνου στο μέλλον. Ενημερώστε αμέσως το γιατρό ή το νοσοκόμο σας στο επόμενο ραντεβού σας, αν παρατηρήσετε οποιοδήποτε από τα ακόλουθα Πολύ συχνές (επηρεάζουν περισσότερους από 1 στους 10 ανθρώπους) Αίσθημα ζάλης ή κόπωση Πονοκέφαλος Εξάνθημα, εφίδρωση Αίσθημα αναγούλα (ναυτία), αναγούλα (έμετος) Ερυθρότητα, οίδημα ή πόνος στο σημείο ένεσης Συχνές (επηρεάζουν λιγότερους από 1 στους 10 ανθρώπους) Γρήγορος καρδιακός παλμός Μειωμένη ροή αίματος στον καρδιακό μυ Στομαχικό άλγος ή ερυγές (μετεωρισμός) Μειωμένη όρεξη Δυσκοιλιότητα ή διάρροια Αρθραλγία, μυαλγία ή αδυναμία Γενικευμένος πόνος Άγχος ή δυσκολία στον ύπνο (αϋπνία) Φαγούρα (κνησμός) Επιπεφυκίτιδα Γενικό αίσθημα αδιαθεσίας Όχι συχνές (επηρεάζουν λιγότερους από 1 στους 100 ανθρώπους) Ένα πρόβλημα που επηρεάζει τον οργανισμό να παράγει τα λευκά αιμοσφαίρια, τα ερυθρά αιμοσφαίρια και τα μικρά κύτταρα του αίματος (αιμοπετάλια). Οι επιπτώσεις μπορεί να χρειαστούν περαιτέρω θεραπεία. Αύξηση σε ένα συγκεκριμένο υπότυπο λευκών αιμοσφαιρίων (ηωσινοφίλα) Μείωση της ικανότητας των νεφρών να αποβάλουν τις άχρηστες ουσίες από το αίμα και μειωμένη παραγωγή ούρων. Σοβαρός τραυματισμός νεύρων. Τα αποτελέσματα περιλαμβάνουν μερική ή πλήρη παράλυση και μπορεί να είναι μόνιμα. Αύξηση των ηπατικών ενζύμων (αιματολογικές εξετάσεις) Σύγχυση, μειωμένη συνείδηση, προβλήματα συντονισμού (αταξία) Κόκκινος, ερεθισμένος και επώδυνος οφθαλμός Έρπης ζωστήρας Σπάνιες (επηρεάζουν λιγότερους από 1 στους ανθρώπους) Καρδιακή ανεπάρκεια Ακανόνιστος καρδιακός παλμός Αναφορά ανεπιθύμητων ενεργειών Εάν παρατηρήσετε κάποια ανεπιθύμητη ενέργεια, ενημερώστε τον γιατρό ή τον φαρμακοποιό ή τον νοσοκόμο σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης. Μπορείτε επίσης να αναφέρετε ανεπιθύμητες ενέργειες απευθείας, μέσω του Εθνικού Οργανισμού Φαρμάκων, Μεσογείων 284, GR Χολαργός, Αθήνα, Τηλ:\n5 /337, Φαξ: , Ιστότοπος: Μέσω της αναφοράς ανεπιθύμητων ενεργειών μπορείτε να βοηθήσετε στη συλλογή περισσότερων πληροφοριών σχετικά με την ασφάλεια του παρόντος φαρμάκου. 5. Πώς να φυλάσσετε το Leustatin Το φάρμακο αυτό πρέπει να φυλάσσεται σε μέρη που δεν το βλέπουν και δεν το φθάνουν τα παιδιά. Φυλάσσετε σε ψυγείο (2 C 8 C). Να προστατεύεται από το φως. Να μη χρησιμοποιείτε αυτό το φάρμακο μετά την ημερομηνία λήξης που αναφέρεται στην επισήμανση μετά την ΛΗΞΗ. Η ημερομηνία λήξης είναι η τελευταία ημέρα του μήνα που αναφέρεται εκεί. Να μη χρησιμοποιείτε αυτό το φάρμακο εάν παρατηρήσετε: ότι έχει σπάσει η ασφάλεια και έχει αφαιρεθεί κάποια ποσότητα. ξένα σωματιδία ή αλλοίωση στο χρώμα, πριν από τη χορήγησή. Ιδιαίτερη προσοχή πρέπει να δοθεί στην εξασφάλιση στειρότητας των προπαρασκευαστικών διαλυμάτων. Μετά από την αραίωσή τους, τα διαλύματα που περιέχουν το LEUSTATIN πρέπει είτε να χορηγηθούν χωρίς καθυστέρηση είτε να διατηρηθούν σε ψυγείο (στους 2 έως 8 C) για χρονικό διάστημα που δεν πρέπει να υπερβαίνει τις 8 ώρες πριν από την έναρξη της έγχυσής τους. Η χρήση διαλύματος δεξτροζης 5% ως διαλύτη πρέπει να αποφεύγεται. Μην πετάτε φάρμακα στο νερό της αποχέτευσης. Ρωτήστε το φαρμακοποιό σας για το πώς να πετάξετε τα φάρμακα που δεν χρησιμοποιείτε πια. Αυτά τα μέτρα θα βοηθήσουν στην προστασία του περιβάλλοντος. 6. Περιεχόμενα της συσκευασίας και λοιπές πληροφορίες Τι περιέχει το Leustatin - Η δραστική ουσία είναι η κλαδριβίνη (1 mg/ml). Τα άλλα συστατικά είναι χλωριούχο νατρίο, φωσφορικό οξύ ή/και διβασικό φωσφορικό νάτριο και ύδωρ για ενέσιμα. Εμφάνιση του Leustatin και περιεχόμενα της συσκευασίας Γυάλινο φιαλίδιο μίας χρήσης των 10 ml (καθαρό, άχρωμο υγρό), που περιέχει 10 mg (1 mg/ml) κλαδριβίνης (ως 10 ml). Κάθε συσκευασία περιέχει 7 φιαλίδια. Κάτοχος Άδειας Κυκλοφορίας και Παρασκευαστής JANSSEN-CILAG Φαρμακευτική ΑΕΒΕ Λεωφ. Ειρήνης Πεύκη Αθήνα Παραγωγός Janssen Pharmaceutica NV Beerse, Belgium 5\n6 Το παρόν φύλλο οδηγιών χρήσης ανανεωρήθηκε για τελευταία φορά τον Ιούλιο\nΦύλλο οδηγιών χρήσης: Πληροφορίες για τον χρήστη. Vidaza 25 mg/ml κόνις για ενέσιμο εναιώρημα Azacitidine\nΦύλλο οδηγιών χρήσης: Πληροφορίες για τον χρήστη Vidaza 25 mg/ml κόνις για ενέσιμο εναιώρημα Azacitidine Διαβάστε προσεκτικά ολόκληρο το φύλλο οδηγιών χρήσης πριν αρχίσετε να χρησιμοποιείτε αυτό το φάρμακο,\nΦύλλο οδηγιών χρήσης: Πληροφορίες για τον χρήστη. innohep anti-xa IU/0,35ml PF.SYR. innohep anti-xa IU/0,45ml PF.SYR.\nΦύλλο οδηγιών χρήσης: Πληροφορίες για τον χρήστη innohep 3.500 anti-xa IU/0,35ml PF.SYR. innohep 4.500 anti-xa IU/0,45ml PF.SYR. ενέσιμο διάλυμα tinzaparin sodium Διαβάστε προσεκτικά ολόκληρο το φύλλο


Πέμπτη, 22 Αυγούστου 2013 10:04\nΣτις 13 Σεπτεμβρίου 1951 στη Σχολή Ικάρων συνέβη ένα ατύχημα σε εκπαιδευτικό αεροπλάνο τύπου Χάρβαρντ. Λίγες μέρες αργότερα, σε αίθουσα της σχολής βρέθηκε γραμμένο στον τοίχο σύνθημα υπέρ του ΚΚΕ. Τα γεγονότα αυτά συσχετίζονται και στις 30 Δεκεμβρίου ο αρχηγός του ΓΕΑ αντιπτέραρχος Εμμανουήλ Κελαϊδής διατάσσει ένορκο προανάκριση...\nΤην εποχή εκείνη η Ελλάδα απείχε δύο χρόνια από το τέλος του Εμφυλίου Πολέμου. Τη χώρα κυβερνούσαν αδύναμες και βραχύβιες κυβερνήσεις του Κέντρου, με επικεφαλής, εναλλάξ, τον Σοφοκλή Βενιζέλο και τον Νικόλαο Πλαστήρα, υπό την υψηλή εποπτεία της Αμερικανικής Αποστολής. Ο στρατός ήταν πανίσχυρος και αποτελούσε πόλο εξουσίας. Στους κόλπους του δρούσε η μυστική οργάνωση ΙΔΕΑ («Ιερός Δεσμός Ελλήνων Αξιωματικών»), που αποτέλεσε χρόνια αργότερα τη «μαγιά» του Πραξικοπήματοςτης 21ης Απριλίου. Πρώτο θέμα στην επικαιρότητα ήταν η δίκη και η καταδίκη σε θάνατο του Νίκου Μπελογιάννη και των συντρόφων του για κατασκοπεία υπέρ του παράνομου ΚΚΕ. Το σκηνικό ήταν κατάλληλο για κάποιους ακραίους αντικομμουνιστικούς κύκλους να ξεκαθαρίσουν τις σχέσεις τους με τα φιλελεύθερα στοιχεία της Αεροπορίας.\nΒαρύ το κλίμα στο επισκεπτήριο των δύο Ελλήνων στρατιωτικών στην Αδριανούπολη\nΠερισσότερα σε αυτή την κατηγορία: « Όταν ο Τάλως έφτασε στη Κρήτη! Σαν σήμερα το 1989 η 334ΜΠΚ προσγειώθηκε στο Ηράκλειο\t3 Σεπτεμβρίου 1922 – H τελευταία αποστολή για τα ελληνικά φτερά πάνω από τη Μικρά Ασία »


Γεώργιος Κουμάνταρος - βιογραφία - Πάνθεον της Ελληνικής Ναυτιλίας\nΓεώργιος Σ. Κουμάνταρος\nΟ Γεώργιος Κουμάνταρος γεννήθηκε στις 23 Ιουλίου 1922 στο Λονδίνο και πέρασε τα πρώτα χρόνια της ζωής του στην Ελλάδα. Πατέρας του ήταν ο Ιωάννης Σταύρος Κουμάνταρος από την Βαμβακού Σπάρτης. Ήδη από την αρχή του 20ου αιώνα, η οικογένεια ασχολούνταν με την αλευροποιία. Ταυτόχρονα, ασχολήθηκε και με την ναυτιλία καθώς η μητέρα του Φλώρα προερχόταν από την εφοπλιστική οικογένεια των Νομικών της Σαντορίνης.\nΜετακόμισε στην Αργεντινή στην διάρκεια του Δευτέρου Παγκοσμίου Πολέμου, όπου ο Κουμάνταρος εργάστηκε για έναν μεγάλο έμπορο σιτηρών και επέκτεινε τις γνώσεις του στην ναυτιλία και στην αλευροποιία.\nΤο 1947 μετακόμισε με την οικογένειά του στην Νέα Υόρκη όπου ίδρυσε την εταιρία Southern Star Shipping Co., Inc. η οποία άρχισε να διαχειρίζεται φορτηγά πλοία και τάνκερς -αρχικά τα πρώτα Liberty και T-2 Tankers και αργότερα, πιο σύγχρονα και μεγαλύτερα πλοία.\nΚατά την διάρκεια της 70ετούς σταδιοδρομίας του στην ναυτιλία δημιούργησε πολλές μακροχρόνιες εμπορικές συνεργασίες με διεθνείς εταιρίες του βιομηχανικού τομέα, όπως στον χάλυβα, αλουμίνιο, κάρβουνο, τσιμέντο και πετρέλαια. Ανέκαθεν είχε την πεποίθηση πως η ναυτιλία αποτελεί αναπόσπαστο μέρος της βιομηχανικής αλυσίδας και αναλόγως, πάντα φρόντιζε να προσφέρει καινοτόμες λύσεις στον τομέα των μεταφορών και εφοδιασμού.\nΠρωτοστάτησε στη χρήση πλοίων με δικά τους μέσα εκφόρτωσης προς εξυπηρέτηση των βιομηχανικών του συνεργατών ενώ σχεδίασε και εφάρμοσε πρωτοποριακές μεθόδους μεταφόρτωσης σε διάφορες χώρες όπως την Γκαιάνα, την Ακτή Ελεφαντοστού, τη Γουινέα και τη Νιγηρία.\nΤα εκτενή ναυπηγικά του προγράμματα δείχνουν την αγάπη του στην λεπτομέρεια, στις υψηλές προδιαγραφές και στα καινοτόμα σχέδια.\nΉδη από το 1956 έχτισε πλοία στην Ιαπωνία με τους χώρους ενδιαίτησης στην πρύμνη του πλοίου. Επίσης, υλοποίησε το όραμα του να αντικαταστήσει τις μπίγιες με μοντέρνους γερανούς και να εφοδιάσει τα πλοία του με κλειστού τύπου αρπάγες, κάτι το οποίο στις μέρες μας είναι σύνηθες για supramax και handymax πλοία. Προχώρησε στον σχεδιασμό πλοίων μικρού βυθίσματος, μεγάλου πλάτους και με ενισχυμένους γερανούς εκτεταμένου μήκους για να μπορεί να εξυπηρετεί δύσκολα λιμάνια με περιορισμένες εγκαταστάσεις και δύσκολη πρόσδεση.\nΣτην προσπάθειά του να προσελκύσει άξια πληρώματα κατανοούσε την αξία του να χτίζει πλοία με μεγαλύτερους και πιο άνετους χώρους για αυτά. Ποτέ δεν έχανε την ευκαιρία να επισκέπτεται τα πλοία, να επιθεωρεί τα μηχανοστάσια, να ρωτά για το πρόγραμμα συντήρησης και να απαιτεί έναν καθαρό, επαγγελματικό χώρο εργασίας. Αγαπούσε να έρχεται σε επαφή με τα πληρώματα, και τα πληρώματα ανταποκρίνονταν με σεβασμό αλλά και φιλότιμο στο ήθος που συνόδευε τις πράξεις του.\nΤο 1960 παρουσιάστηκε η ευκαιρία να ιδρύσει αλευρομηχανία στη Νιγηρία. Κάτω από την σοφή και διορατική ηγεσία του Γεωργίου Κουμάνταρου, η εταιρία αναπτύχθηκε ραγδαία και σήμερα απασχολεί 12,000 υπαλλήλους. Με παρουσία στην χώρα για περισσότερο από 58 συναπτά έτη, έχαιρε εξαιρετικής φήμης και ιδιαίτερου σεβασμού.\nΕκτός από οραματιστής επιχειρηματίας και εικόνα ακεραιότητας ο Κουμάνταρος υπήρξε δεινός ιστιοπλόος συμμετέχοντας σε αγώνες ανοιχτής θαλάσσης για πάνω από 52 χρόνια. Όταν δε, το 1996 απέκτησε το περίφημο Newport Bermuda Trophy, έχοντας έρθει πρώτος σε όλες τις κατηγορίες του αγώνα, πραγματοποίησε ένα όνειρο ζωής. Μετά θάνατον, το 2018 συμπεριελήφθη στο Αμερικανικό National Sailing Hall of Fame.\nΟ Γιάννης Γ. Κουμάνταρος θυμάται το Γιώργο Σ. Κουμάνταρο


Ξενοδοχεία κοντά σε St. Luke's United Methodist Church - Highlands Ranch - Βρείτε προσφορές ξενοδοχείων\nΞενοδοχεία κοντά σε St. Luke's United Methodist Church - Highlands Ranch\nΤο Skyscanner hotels αποτελεί έναν γρήγορο, δωρεάν και απλό τρόπο να οργανώσετε τη διαμονή σας κοντά σε St. Luke's United Methodist Church - Highlands Ranch. Με μερικά κλικ, μπορείτε εύκολα να κάνετε αναζήτηση, να συγκρίνετε και να κάνετε κράτηση ξενοδοχείου κάνοντας κλικ απευθείας στην ιστοσελίδα του ξενοδοχείου ή του ταξιδιωτικού πράκτορα. Δεν προστίθενται οποιαδήποτε τέλη στη διαμονή σας εάν κάνετε κράτηση μαζί μας.\nΓια να ξεκινήσετε, απλά προσθέστε τις ημερομηνίες που έχετε επιλέξει για να ταξιδέψετε στο παραπάνω πλαίσιο αναζήτησης και θα σας βρούμε τις φθηνότερες προσφορές. Ή εναλλακτικά, επιλέξτε ανάμεσα σε κάποια από τα κορυφαία ξενοδοχεία κοντά σε St. Luke's United Methodist Church - Highlands Ranch παραπάνω.\nΞενοδοχεία κοντά σε Redstone ParkΞενοδοχεία κοντά σε Cherry Hills Community ChurchΞενοδοχεία κοντά σε Civic Green ParkΞενοδοχεία κοντά σε Mission Hills ChurchΞενοδοχεία κοντά σε Northridge ParkΞενοδοχεία κοντά σε Big Dry Creek ParkΞενοδοχεία κοντά σε Cherry Knolls ParkΞενοδοχεία κοντά σε St. Andrew United Methodist ChurchΞενοδοχεία κοντά σε St. Andrew UMCΞενοδοχεία κοντά σε Arapaho ParkΞενοδοχεία κοντά σε Red-tail ParkΞενοδοχεία κοντά σε Toepfer ParkΞενοδοχεία κοντά σε Marcy ParkΞενοδοχεία κοντά σε Puma ParkΞενοδοχεία κοντά σε Mountainview Community Christian Church


ΑΜΙΡΑΣ: Κρουαζιερόπλοια που «δένουν» στο Ηράκλειο έχουν κηπευτικά Κρήτης … μέσω Ολλανδίας\nΚρουαζιερόπλοια που «δένουν» στο Ηράκλειο έχουν κηπευτικά Κρήτης … μέσω Ολλανδίας\nΚρουαζιερόπλοιο το οποίο «εδεσε» και στο λιμάνι του Ηρακλείου, διαθέτει κηπευτικά στους πελάτες του, τα οποία μπορεί να είναι Κρητικά, όμως έχουν αγοραστεί και συσκευαστεί από εταιρεία στην… Ολλανδία\nΠρόκειται για ένα ακόμη παράδειγμα που αποδεικνύει πως τα τραγικά λάθη που έχουν γίνει στον πρωτογενή τομέα της Κρήτης, έχουν αντίκτυπο σε κάθε έκφανση της καθημερινότητας, καθώς και των λοιπών τομέων, όπως είναι ο Τουρισμός.\nΗ περίπτωση του κρουαζιερόπλοιου, για την οποία μιλάει στο CretePlus.gr o πρόεδρος και Διευθύνων Σύμβουλος του Οργανισμού Λιμένος Ηρακλείου κ. Γιάννης Μπρας, είναι μια χαρακτηριστική περίπτωση, που φανερώνει την ευθύνη των παραγωγών, καθώς και τα λάθη που έγιναν από την Τοπική Αυτοδιοίκηση και την κεντρική εξουσία.\nΚαι πως μπορεί να μη μιλήσει κανείς για στρατηγικά λάθη και παραλείψεις όταν βλέπει πως τα Κρητικά προϊόντα, αν και κορυφαίας ποιότητας, φεύγουν χύμα και συσκευάζονται σε εταιρεία χωρας του εξωτερικού, για να καταλήξουν σε διάφορα σημεία του κόσμου, συμπεριλαμβανομένης και της ίδιας της… Κρήτης.\nΗ εξήγηση για αυτή την τραγική είδηση, η οποία δείχνει με τον πλέον ξεκάθαρο τρόπο πως η Κρήτη και οι πολίτες της θέλουν πολλή δουλειά μέχρι να συνειδητοποιήσουν τον τρόπο με τον οποίο πρέπει να εργαστούν και να πορευτούν ώστε να εκμεταλλευτούν τον πλούτο και τις προοπτικές που υπάρχουν μέσα από την εφαρμογή ενός στρατηγικού σχεδίου.\nΦυσικά κανείς δεν μπορεί να κατηγορήσει ούτε την πλοιοκτήτρια εταιρεία, ούτε την εταιρεία, η οποία συσκευάζει και προωθεί τα κηπευτικά προϊόντα.\nΑφενός η εταιρεία τυποποίησης πράττει αυτό που δεν κάνουν οι παραγωγοί της Κρήτης, δηλαδή τη διαδικασία εκείνη που θα οδηγήσει ένα προϊόν από το χωράφι τους στο ράφι. Αφετέρου η πλοιοκτήτρια εταιρεία – στην προκειμένη περίπτωση- αυτό που θέλει είναι να συνεργάζεται με την παραπάνω επιχείρηση, καθώς εκείνη είναι που μπορεί να της προσφέρει προϊόντα, διασφαλίζοντας της την ποιότητα τους, αλλά και την ποσότητα σε βάθος χρόνου.\nΌπως μπορεί να αντιληφθεί κανείς δεν είναι δυνατόν μια εταιρεία – κολοσσός να μπαίνει στη διαδικασία να έρχεται σε επαφή με 20-30 ή και παραπάνω παραγωγούς, προκειμένου να προμηθεύεται προϊόντα, ρισκάροντας φυσικά να της πει κάποιος εκ των παραγωγών πως την επόμενη λόγω αστάθμητου παράγοντα δεν μπορεί να του δώσει – για παράδειγμα- ντομάτες την ερχόμενη εβδομάδα, αναγκάζοντας την εταιρεία να αναζητά νέο προμηθευτή!\nΤο «κλειδί» όπως αναφέρει μιλώντας στο CretePlus.gr ο τουριστικός επιχειρηματίας κ. Μιχάλης Βαμιεδάκης είναι η δημιουργία ομάδων παραγωγών μέσα από το συντονισμό, που θα οδηγήσει στη σωστή διανομή και προώθηση των προϊόντων.\nΈνα πρόβλημα, το οποίο αντιμετωπίζουν και οι επιχειρηματίες της Κρήτης, όπως οι ξενοδόχοι. Για αυτό και είναι αναγκασμένοι, αντί σε πολλές περιπτώσεις να κυνηγούν παραγωγούς για να εξασφαλίσουν τα προϊόντα τους, να κλείνουν συμφωνίες με μεγαλέμπορους που τους παρέχουν όλα τα κηπευτικά και σε όση ποσότητα έχουν ανάγκη.\n«Είναι πολύ σημαντικό να υπάρξει συντονισμός των αγροτών, οι οποίοι μέσα από ένα ενιαίο δίκτυο διανομής, θα μπορούν να συνεργαστούν αρμονικά με τους επιχειρηματίες και να προωθούν τα προϊόντα τους σε αυτούς. Πρόκειται για μια κίνηση στοχευμένη και άμεσα υλοποιήσιμη, η οποία όμως θα φέρει άμεσα ευεργετικά αποτελέσματα για την τοπική οικονομία, αφού θα μιλάμε για την απορρόφηση της ντόπιας παραγωγής από την τοπική αγορά. Κάθε τόπος έχει να προσφέρει, αρκεί ο πλούτος και οι δυνατότητες του να αξιοποιηθούν σωστά», επισημαίνει μεταξύ άλλων ο κ. Βαμιεδάκης που τονίζει ότι η συνεργασία και η ομαδική δουλειά είναι βασική προϋπόθεση για την επίτευξη του παραπάνω στόχου.\nΘεωρεί δε βέβαιο, πως αν οι παραγωγοί πετύχουν να συνεργαστούν, τότε η πλειοψηφία των επιχειρηματιών θα προτιμήσουν να διαθέτουν στους πελάτες τους τα ποιοτικά ντόπια προϊόντα, ακόμη κι αν είναι λίγο ακριβότερα από τα εισαγόμενα.\nΑναρτήθηκε από ΑΜΙΡΑΣ ΑΜΙΡΑ στις 12:12 μ.μ.


Η ΘΥΣΙΑ ΤΩΝ ΗΡΩΩΝ ΚΑΡΑΟΛΗ ΚΑΙ ΔΗΜΗΤΡΙΟΥ – Γεγονότα στο μικροσκόπιο\nΗ ΘΥΣΙΑ ΤΩΝ ΗΡΩΩΝ ΚΑΡΑΟΛΗ ΚΑΙ ΔΗΜΗΤΡΙΟΥ\nΞημερώματα Τετάρτης, 10 Μαΐουτου 1956.\nΤις Κεντρικές Φυλακέςτης Λευκωσίαςδονούν τα πατριωτικά τραγούδια των κρατουμένων αγωνιστών της Ε.Ο.Κ.Α.Ο Ανδρέας Δημητρίου (22 ετών)και ο Μιχαλάκης Καραολής (23 ετών), σαν έτοιμοι από καιρό, σε λίγο θα διαβούν ευθυτενείς το τελευταίο σκαλοπάτι της ζωής και θα περάσουν στην αιωνιότητα.\nΗ ατμόσφαιρα στα κελιά των κρατουμένων θυμίζει πανηγύρι και όχι ωδή προς τον θάνατο! Ο ιερέας των φυλακών θα εξομολογήσει και θα κοινωνήσει των Αχράντων Μυστηρίων τους μελλοθανάτους. Ο νόμος της Αυτής «Μεγαλειότητος» βασίλισσας της αποικιοκρατικής Γηραιάς Αλβιώνος σε λίγο θα πάρει τον δρόμο του….\nΟ Μιχαλάκης Καραολής ήταν ένας άριστος μαθητής και πρωταθλητής του στίβου (έτρεχε 800 μέτρα με τα χρώματα του Α.Π.Ο.Ε.Λ.).Κατείχε υψηλό επίπεδο μόρφωσης για τα δεδομένα της εποχής (απόφοιτος της Αγγλικής Σχολής), προσόν το οποίο του εγγυάτο ευοίωνες προοπτικές για την επαγγελματική του σταδιοδρομία στον δημόσιο τομέα, όπου εργαζόταν όταν ξεκίνησε το αντάρτικο. Μια από τις πρώτες του δράσεις ήταν η ανατίναξη(με ωρολογιακή βόμβα) της υπηρεσίας στην οποία εργαζόταν, τον Ιούνιο του 1955. Στις 28 Αυγούστου 1955ανέλαβε μαζί με τον συναγωνιστή του Ανδρέα Παναγιώτου την εκτέλεση αστυνομικού συνεργάτη των Άγγλων. Η απόπειρα πέτυχε.\nΕκπρόσωπος της κατηγορούσας Αρχής στη δίκη του Καραολή ήταν ο Ραούφ Ντενκτάς. Το δικαστήριο στηρίχθηκε στις καταθέσεις δύο Τουρκοκυπρίων αστυνομικών για την τελική καταδίκη του σε θάνατο δι’ απαγχονισμού.\nΟ Καραολής προσέφυγε στην Επιτροπή Δικαιοσύνης του Βρετανικού Συμβουλίου του Κράτους, ενώ αιτήθηκε απονομή χάριτος από τη βασίλισσα του Ηνωμένου Βασιλείου, Ελισάβετ Β΄ (αυτήν που αργότερα της απονείμαμε το χρυσό κλειδί της κυπριακής πρωτεύουσας!). Οι προσπάθειές του, παρά τη διεθνή κοινοποίηση, δεν στέφθηκαν από επιτυχία. Όταν η έφεση του Καραολή εξετάστηκε από το Συμβούλιο του Στέμματος τον Απρίλιο του 1955, απορρίφθηκε– το ίδιο και η αίτηση προς τον τότε Κυβερνήτη της Κύπρου, στρατάρχη σερ Τζον Χάρντινγκ.\nΟ Ανδρέας Δημητρίου ήταν μέλος μιας πάμπτωχης πολυμελούς οικογένειας. Η δράση του στην Ε.Ο.Κ.Α. ήταν πολυσήμαντη. Έκανε αισθητή την παρουσία του στους κόλπους της οργάνωσης λόγω της σημαντικής συμβολής του στην αρπαγή οπλισμού από τις στρατιωτικές αποθήκες Αμμοχώστου, όπου εργαζόταν. Συνελήφθη όταν τον Νοέμβριο του 1955πυροβόλησε ανεπιτυχώς εναντίον ενός Βρετανού, μέλους των μυστικών υπηρεσιών.\nΟ Δημητρίου,όπως και ο Καραολής,καταδικάσθηκε σε θάνατο σύμφωνα με τις διατάξεις που μόλις είχαν εισαχθεί στο νομοθετικό πλαίσιο της Κατάστασης Ανάγκης και που προνοούσαν την επιβολή της θανατικής καταδίκης ακόμη και για όσους οπλοφορούσαν. Έκανε έφεση, η οποία απορρίφθηκε, όπως απορρίφθηκε και η αίτηση για χάρη, την οποία υπέβαλαν οι δικηγόροι στον Κυβερνήτη Χάρντινγκ. Στις 8 Μαΐου 1956, το Εκτελεστικό Συμβούλιο της Κύπρου (τέσσερις Βρετανοί και ένας Τουρκοκύπριος), απεφάνθη τελεσίδικα! Εις θάνατον!\nΉταν λίγο μετά τα μεσάνυχτα της 10ης Μαΐου 1956. Οι πρωτομάρτυρες σκυταλοδρόμοι της Λευτεριάς πατούν στην καταπακτή και αφήνουν την τελευταία τους Ελληνική Ανάσα στο ικρίωμα της αγχόνης, ψάλλοντας τον Ύμνο προς τηνΕλευθερία του Διονυσίου Σολωμού!\nΤο θάρρος, το ήθος, η χριστιανική πίστη, ο ηρωισμός τουςείχε κάτι το μεγαλειώδες. Η γενναία στάση τους μπροστά στους δημίους τους προκάλεσε τον παγκόσμιο θαυμασμό.\nΤα άγια σώματά τους θάβονται νύχτα μυστικά, χωρίς την παρουσία συγγενών και φίλων, σε ειδικά διαμορφωμένο χώρο στον περίβολο των Κεντρικών Φυλακών τηςΛευκωσίας,δίπλα από τα κελιά των μελλοθανάτων (Block 8)και την αίθουσα της αγχόνης.\nΕκεί όπου αργότερα θα θάψουν με τον ίδιο ακριβώς τρόπο άλλους επτά απαγχονισθέντες ήρωες (Χαρίλαος Μιχαήλ, Ανδρέας Ζάκος, Ιάκωβος Πατάτσος,Μιχαήλ Κουτσόφτας, Στέλιος Μαυρομμάτης, Ανδρέας Παναγίδης, Ευαγόρας Παλληκαρίδης) και τέσσερις ηγετικές μορφές της Ε.Ο.Κ.Α. που έπεσαν μαχόμενοι στο πεδίο της τιμής (Γρηγόρης Αυξεντίου, Μάρκος Δράκος, Στυλιανός Λένας, Κυριάκος Μάτσης).\nΈνας τόπος που μετά την Ανεξαρτησίαδιαμορφώθηκε σε μουσειακό χώρο, τα «Φυλακισμένα Μνήματα», όπου σε περίοπτη θέση δεσπόζει η ελληνική επιγραφή: «Του ανδρειωμένου ο θάνατος, θάνατος δεν λογιέται».Ένας χώρος ιερός, τόπος προσκυνήματος για όσους θέλουν να παίρνουν μαθήματα γνήσιου ηρωισμού και αληθινής-άδολης αγάπης προς την Ελλάδα.\nΑπό την επομένη, οι περισσότερες ελλαδικές εφημερίδες επιτίθενται με ιδιαίτερα καυστικά σχόλια κατά του Έλληνα Υπουργού Εξωτερικών, Σπύρου Θεοτόκη, τον οποίο κατηγορούν ότι δεν υπήρξε επαρκής στις πιέσεις του προς τη βρετανική κυβέρνηση για ματαίωση των εκτελέσεων. Στην ελληνική Βουλή το κλίμα γίνεται πολύ βαρύ, ύστερα από έντονες αντιπαραθέσεις μεταξύ κυβέρνησης και αντιπολίτευσης.\nΤο βεβαρημένο κλίμα δεν οδήγησε σε παραίτηση της κυβέρνησης Καραμανλή, όπως απαίτησε η αντιπολίτευση. Λίγες ημέρες αργότερα, ο Θεοτόκης παραιτείται και αντικαθίσταται από τον Ευάγγελο Αβέρωφ, ο οποίος επρόκειτο στα επόμενα χρόνια να δώσει το δικό του εξαιρετικά αρνητικό στίγμα σχετικά με την ελληνική εξωτερική πολιτική για το Κυπριακό…\nΕΟΚΑ ΚΥΠΡΙΑΚΟ Ανδρέας Δημητρίου Μιχαλάκης Καραολής\n«Πόθεν έσχες»: Οι 5 πολιτικοί «βασιλιάδες» του Real Estate - Ποιος έχει 125(!) ακίνητα


Ανοιχτό πανελλαδικό σώμα ΚΟΕ – Ανακοίνωση και πολιτικές θέσεις – ανοιχτο πανελλαδικο σωμα – 11,12 μαρτιου 2017\nΥπάρχουν πολλών ειδών «εμείς». Το δικό μας θέλουμε να αλλάζει. Με τις εποχές και όχι με τις μόδες που αστράφτουν ή τις συνήθειες που καθηλώνουν. Με τις δυνάμεις των ανθρώπων που το συναποτελούμε και όχι με υπερφυσικούς και κατά φαντασίαν τρόπους. Είναι φτιαγμένο απ’ όσα ζήσαμε από κοινού τα τελευταία χρόνια. Υπάρχει μέσω της θέλησής μας να συμβάλλουμε δημιουργικά σε όσα – δραματικά και ενδιαφέροντα – θέτει το να ζεις σε αυτή τη χώρα και σ’ αυτόν τον πλανήτη το 2017.\nΤο περασμένο Σαββατοκύριακο (11-12 Μαρτίου), αρκετοί άνθρωποι απ’ όλη την Ελλάδα, μέλη και φίλοι της ΚΟΕ, συναντηθήκαμε, συζητήσαμε κι αποφασίσαμε να προσπαθήσουμε. Με γνώση ότι οι καιροί δεν είναι μονάχα διαλυτικοί αλλά και γεμάτοι δυνατότητες. Με την εκτίμηση ότι δεν είμαστε «εμείς» αλλά πάρα πολλοί ακόμα, όσοι, παρά τα στραπάτσα, συνεχίζουν να ελπίζουν επειδή αγωνίζονται, να αγωνίζονται επειδή ελπίζουν.\nΗ δημιουργία ενός πολιτικού κινήματος, ενός ανοιχτού και δημοκρατικού χώρου πρωτοβουλιών, μιας πολύμορφης διεργασίας που πρέπει να εφεύρουμε, είναι ο στόχος για τον οποίο θα παλέψουμε. Κανείς δεν μπορεί να μαντέψει επακριβώς τις εξελίξεις. Μα μοιάζει δύσκολο να ανοίξει ένας διαφορετικός δρόμος, ανεξαρτησίας, πραγματικής δημοκρατίας, χειραφέτησης, δίχως την ύπαρξη μέσα στην ελληνική κοινωνία ενός τέτοιου πολιτικού κινήματος. Η απελευθέρωση της χώρας δεν μπορεί να αφεθεί ούτε στην τύχη, ούτε στα συνηθισμένα παιχνίδια του πολιτικού κόσμου.\nΑκολουθούν τα πολιτικά κείμενα που ψηφίστηκαν στις διαδικασίες του ανοιχτού πανελλαδικού σώματος:\nΠαράρτημα 1: Μαρξισμός και Αριστερά στον 21ο αιώνα\nΠαράρτημα 2: Γιατί μας ενδιαφέρει να εμβαθύνουμε την αναζήτησή μας γύρω από τη σχέση συλλογικότητας και ατόμου\nΠροηγούμενο Previous post: Θέσεις του ανοιχτού πανελλαδικού σώματος της ΚΟΕ\nΕπόμενη Next post: (Πολύ) Παράξενη Πρωτομαγιά – Προκήρυξη της ΚΟΕ\n© 2019 ανοιχτο πανελλαδικο σωμα - 11,12 μαρτιου 2017


Εκπληκτική – συγκλονιστική η τελετή έναρξης με την μουσική του Παναγώτη Στέφου που συνόδεψε την υψίφωνο Ζαφειρώ Χατζηφωτίου με... » Περισσότερα\nΑρχαία ελληνική κιθάρα (κίθαρις). Έτος κατασκευής 1999. Μυσταγωγική ήταν συναυλία με ελληνική μουσική απ’ την αρχαιότητα ως τις μέρες μας,... » Περισσότερα\nΕΥΡΩΠΑΙΚΗ ΓΙΟΡΤΗ ΜΟΥΣΙΚΗΣ 2018 – ΛΥΡΑΥΛΟΣ «Αρχαία Όργανα – Καινούργιοι Ήχοι», στο αίθριο του Εθνικού Αρχαιολογικού Μουσείου. Τα μέλη... » Περισσότερα\nΠρόβα ήχου Τα εγκαίνια τέλεσε ο Πρόεδρος της Δημοκρατίας, Προκόπιος Παυλόπουλος, παρουσία της Υπουργού Πολιτισμού και Αθλητισμού,... » Περισσότερα\nΣσυναυλία με ελληνική μουσική απ’ την αρχαιότητα ως τις μέρες μας, στη βίλα “KÉRYLOS”. Η βίλα αποτελεί αντίγραφο Αθηναϊκής βίλας των... » Περισσότερα\nΠώς να κατασκευάζουμε και να παίζουμε 30 μουσικά όργανα από ανακυκλώσιμα υλικά και υλικά της φύσης. Ο σκοπός του προγράμματος εστιάζει... » Περισσότερα\nΓια 15η χρονιά, τα εκπαιδευτικά προγράμματα του «ΛύρΑυλου» έχουν σχεδιαστεί και έχουν επιτύχει να αποτελούν μια σύνθετη... » Περισσότερα


Ενθετο: " ΤΟ ΚΥΠΡΙΑΚΟ ΖΗΤΗΜΑ Μέρος 1ο"\nΚυριακή 7 Ιούλη 2013 - αριθ. φύλλου: 11592\nΕΝΘΕΤΗ ΕΚΔΟΣΗ: " ΤΟ ΚΥΠΡΙΑΚΟ ΖΗΤΗΜΑ Μέρος 1ο"\nΤον Ιούλη του 1974 έγινε στρατιωτικό πραξικόπημα ανατροπής της κυβέρνησης Μακαρίου στην Κύπρο με την αμέριστη συμβολή της στρατιωτικοφασιστικής δικτατορίας της Ελλάδας. Το πραξικόπημα ανατροπής της κυβέρνησης Μακαρίου στην Κύπρο εκδηλώθηκε στις 15 Ιούλη 1974. Στις 20 Ιούλη 1974 οι τουρκικές Ενοπλες Δυνάμεις εισβάλλουν στο νησί, με τον «Αττίλα Α'», και με τον «Αττίλα Β'», που εκδηλώθηκε λίγες μέρες αργότερα, στο διάστημα 14 - 16 Αυγούστου, έθεσαν υπό την κατοχή τους, και διατηρούν έως σήμερα, το 36,3% του κυπριακού εδάφους.\nΑπό τότε μέχρι σήμερα, παρά τα ψηφίσματα του ΟΗΕ του 1977 και 1979, για δίκαιη, βιώσιμη λύση, για Κύπρο ενιαία, ανεξάρτητη, αδέσμευτη, αποστρατιωτικοποιημένη, που αναγνώριζαν το πρόβλημα ως διεθνές λόγω στρατιωτικής εισβολής και κατοχής μέρους των εδαφών της από την Τουρκία, το Κυπριακό πρόβλημα παραμένει άλυτο. Πρόσφατα, με αφορμή την εκδήλωση βαθιάς οικονομικής κρίσης στην Κύπρο και την ένταξή της σε καθεστώς μνημονίου, που τσακίζει τους εργαζόμενους σε όλους τους τομείς της ζωής τους, όπως και στην Ελλάδα, επανήλθε στην επιφάνεια, τόσο από την Τουρκία, όσο και από τις ΗΠΑ και άλλες ισχυρές καπιταλιστικές χώρες η προτροπή για γοργή λύση του Κυπριακού ζητήματος. Είχε προηγηθεί, βεβαίως, η συμφωνία με το Ισραήλ για την κυπριακή ΑΟΖ και το ξεκίνημα της άντλησης υδρογονανθράκων. Το ΚΚΕ αμέσως μετά τη συμφωνία της κυπριακής κυβέρνησης με την ΕΕ για ένταξη της Κύπρου σε καθεστώς μνημονίου είχε εκτιμήσει ότι αυτή η κατάσταση θα αξιοποιηθεί για την προώθηση λύσης στο Κυπριακό στην κατεύθυνση ενός νέου «σχεδίου Ανάν», που ουσιαστικά επικύρωνε τη διχοτόμηση της Κύπρου. Πράγματι, όλα τα δημοσιεύματα έως τώρα που κάνουν λόγο για γοργή λύση του Κυπριακού, μιλούν για μια λύση τύπου «Ανάν». Τι ήταν όμως το «σχέδιο Ανάν»;\nΤο Νοέμβρη του 2002, ο ΓΓ του ΟΗΕ, Κόφι Ανάν, παρουσίασε το πρώτο «σχέδιό του» για την «επίλυση» του Κυπριακού ζητήματος, που έκτοτε πήρε και το όνομά του, «σχέδιο Ανάν». Το τελικό σχέδιο, ήταν το πέμπτο, που θα εγκρινόταν σε δημοψήφισμα τον Απρίλη του 2004, δε διέφερε ουσιαστικά από το πρώτο. Ηταν σχέδιο εφαρμογής τετελεσμένων μετά την εισβολή και κατοχή, δηλαδή διχοτομικό. Από την πρώτη στιγμή ήταν φανερό σε κάθε αντικειμενικό παρατηρητή ότι συντάχθηκε καθ' υπόδειξη των Αμερικανών και Ευρωπαίων ιμπεριαλιστών, προκειμένου να κλείσουν την «εκκρεμότητα». Και, μάλιστα, κατά τρόπο που να ικανοποιεί απόλυτα τα συμφέροντά τους.\nΤο σχέδιο ήταν άδικο για τους Ελληνοκύπριους. Δεκάδες χιλιάδες πρόσφυγες δεν γύριζαν στα σπίτια τους, ούτε αποζημιώνονταν για τις καταπατημένες περιουσίες τους. Δεκάδες χιλιάδες έποικοι παρέμεναν αφέντες σε ξένο τόπο. Η ΕΕ το αποδέχτηκε. Ο τουρκικός στρατός εξασφάλισε την εσαεί παρουσία του στο νησί και το δικαίωμα επέμβασής του στο «νότο» αν το έκρινε απαραίτητο.\nΤο σχέδιο, όμως, ήταν άδικο και για τους Τουρκοκύπριους, καθώς δημιουργούσε ένα κρατίδιο - προτεκτοράτο.\n«Το σχέδιο δε συγκροτεί διζωνική δικοινοτική Ομοσπονδία, όπως ήταν η κοινώς αποδεκτή θέση απ' όλα σχεδόν τα πολιτικά κόμματα στην Ελλάδα και στην Κύπρο. Αντίθετα, συγκροτεί ένα διεθνές προτεκτοράτο στο δρόμο του πετρελαίου, στη Μεσόγειο προς τη Μέση Ανατολή, χειρότερο και από αυτά που έχουν δημιουργήσει οι Αμερικανοί και οι Ευρωπαίοι ιμπεριαλιστές στη Βοσνία και στο Κοσσυφοπέδιο. Ενα προτεκτοράτο τριχοτομημένο. Απ' τη μια πλευρά το ελληνοκυπριακό και απ' την άλλη πλευρά το τουρκοκυπριακό κράτος, που είναι διακριτά καθορισμένα με σοβαρές κυριαρχίες έναντι της κεντρικής διοίκησης και του "κοινού κράτους".\nΤο "σχέδιο Ανάν" δέχεται και κατοχυρώνει το απαράδεκτο καθεστώς των εγγυητριών δυνάμεων (Ελλάδα, Τουρκία, Μ. Βρετανία), δηλαδή το καθεστώς των συμφωνιών της Ζυρίχης και του Λονδίνου (1959), προσαρμοσμένο σε αυτό. Που σημαίνει ότι πάνω από την κεντρική διοίκηση υπάρχουν τρεις δυνάμεις, οι οποίες μάλιστα έχουν και δικαίωμα μονομερούς επέμβασης, στρατιωτικής και κάθε άλλης μορφής. Ως επιστέγασμα καθιερώνεται το Ανώτατο Δικαστήριο που θα αποφασίζει για όποιες διαφορές προκύπτουν ανάμεσα στα τρία κρατικά όργανα και που θα απαρτίζεται και από τρεις μη Κυπρίους. Οικοδομείται δηλαδή ένα "κράτος" πρωτοφανές στα χρονικά της πολιτικής ιστορίας.\nΑλλά υπάρχει ένα ακόμα σοβαρότατο πρόβλημα: Είναι το καθεστώς των βρετανικών βάσεων στο νησί, οι οποίες διατηρούνται και κατοχυρώνονται με το "σχέδιο Ανάν" και αποτελούν κράτος εν κράτει. Πρόκειται για βάσεις κατασκοπευτικού χαρακτήρα, με καθεστώς κατοχυρωμένο στις συμφωνίες του 1959. Αυτό όχι μόνο δεν τροποποιείται, αλλά και ενισχύεται...\nΕχουν μεγάλες ευθύνες το ΠΑΣΟΚ, η ΝΔ και ο ΣΥΝ, γιατί έκρυψαν από το λαό την αλήθεια, ωραιοποίησαν την κατάσταση. Συνέβαλαν στην αποδιεθνοποίηση του ζητήματος, στον εγκλωβισμό του στις συμπληγάδες των ιμπεριαλιστικών ανταγωνισμών.\nΗ κυβέρνηση του ΠΑΣΟΚ, ιδιαίτερα, έσπευσε να τοποθετηθεί πρώτη υπέρ του "σχεδίου Ανάν" και έπαιξε πρωταγωνιστικό ρόλο στην άσκηση πιέσεων και εκβιασμών στην κυπριακή ηγεσία και στο λαό της Κύπρου...\nΟ ΣΥΝ αποδέχτηκε το "σχέδιο Ανάν" ως βάση για συζήτηση. Για μια ακόμη φορά απέδειξε ότι με τις θέσεις και την πρακτική του αποπροσανατολίζει το λαό. Η τοποθέτησή του για το Κυπριακό έδωσε χέρι βοήθειας στην ιμπεριαλιστική επιδίωξη. Ο ΣΥΝ αναγορεύει και τώρα την ΕΕ σε εγγύηση και παράγοντα δίκαιης λύσης του Κυπριακού, ενώ κατήγγειλε σε όλους τους τόνους το ΚΚΕ - που αντιτάχθηκε στο "σχέδιο Ανάν" και στη διχοτόμηση της Κύπρου - για "απομονωτισμό" και "εθνικισμό"!\nΤο ΚΚΕ θα συνεχίσει τη σταθερή και πάγια αλληλεγγύη του στην εργατική τάξη και στα άλλα λαϊκά στρώματα ολόκληρης της Κύπρου και μετά τα δημοψηφίσματα και θα κάνει ό,τι μπορεί για να εκφραστεί ευρύτερα η συμπαράσταση των εργαζομένων στον κυπριακό λαό. Καλεί τους Ελληνες εργαζόμενους να αντιταχθούν αποφασιστικά στα ιμπεριαλιστικά σχέδια» (Ανακοίνωση της ΚΕ του ΚΚΕ, «Ριζοσπάστης», 20/4/2004).\nΤο ΚΚΕ ήταν το μοναδικό κόμμα στην Ελλάδα που αντιτάχθηκε με όλες του τις δυνάμεις στο συγκεκριμένο ιμπεριαλιστικό σχέδιο, και συνεχίζει και σήμερα την αλληλεγγύη του στο λαό ολόκληρης της Κύπρου για δίκαιη και βιώσιμη λύση.\nΒεβαίως, για το «σχέδιο Ανάν» έγινε δημοψήφισμα στην Κύπρο το 2004 και ο κυπριακός λαός με συντριπτική πλειοψηφία το απέρριψε, απορρίπτοντας και τα σχέδια διχοτόμησης της Κύπρου.\nΕίναι γνωστό πως ολόκληρη η ιστορία του Κυπριακού ζητήματος δεν είναι τίποτα λιγότερο και τίποτα περισσότερο από τις επιδιώξεις των ισχυρών καπιταλιστικών κρατών να εντάξουν το νησί στα γενικότερα γεωστρατηγικά τους σχέδια στη Μεσόγειο, στη Μέση και την Εγγύς Ανατολή. Ετσι, η επιδίωξη διχοτόμησης του νησιού, με την αναγνώριση στην ουσία των αποτελεσμάτων που δημιούργησε η εισβολή του «Αττίλα» το 1974, είναι απόρροια μιας μακρόχρονης προσπάθειας ένταξης της Κύπρου σ' αυτά τα σχέδια. Η επιδίωξη των ισχυρών καπιταλιστικών κρατών και οργανισμών, ιδιαίτερα των ΗΠΑ, του ΝΑΤΟ και της Ευρωπαϊκής Ενωσης, γι' αυτή τη διχοτομική λύση, διαπλέκεται οργανικά με αυτές τις γεωστρατηγικής σημασίας περιοχές και τα πετρέλαια. Σ' αυτό στόχευε και το διχοτομικό «σχέδιο Ανάν» που απέρριψε ο κυπριακός λαός. Ιστορικά, τα ισχυρά καπιταλιστικά κράτη ενέτασσαν τη λύση του Κυπριακού, από την εποχή του εθνικοαπελευθερωτικού αγώνα του κυπριακού λαού ενάντια στους Βρετανούς αποικιοκράτες, σ' αυτούς τους σχεδιασμούς και τη δράση της ιμπεριαλιστικής τάξης πραγμάτων. Και σ' αυτή την υπόθεση ενεργητικό ρόλο διαδραματίζουν και οι αστικές κυβερνήσεις, οι κυρίαρχες τάξεις Ελλάδας και Τουρκίας. Σχετικά με όλα αυτά δημοσιεύουμε ιστορικά ζητήματα για την εξέλιξη του Κυπριακού, από την περίοδο αμέσως μετά το Β' Παγκόσμιο Πόλεμο μέχρι και τη δικτατορία στην Ελλάδα, στο ένθετο Ιστορία του «Ριζοσπάστη». Η δημοσίευση γίνεται από το «Δοκίμιο Ιστορίας του ΚΚΕ, τόμος Β' 1949 - 1968». Η δημοσίευση θα γίνει σε δύο μέρη. Το πρώτο μέρος στο σημερινό ένθετο, το δεύτερο μέρος στο ένθετο της επόμενης Κυριακής.\nΤο δημοψήφισμα στην Κύπρο. Η πολιτική των ελληνικών κυβερνήσεων\nΑπό τις αρχές της δεκαετίας 1950 το Κυπριακό1 συνδέθηκε άμεσα με την εξωτερική πολιτική των ελληνικών κυβερνήσεων και γρήγορα αποτέλεσε παράγοντα επίδρασης στις εσωτερικές εξελίξεις της Ελλάδας.\nΗ πολιτική των ελληνικών κυβερνήσεων κυμάνθηκε άλλοτε στη θέση για την ένωση της Κύπρου με την Ελλάδα ή στη θέση της αυτοδιάθεσης που εμπεριείχε το στόχο της ένωσης, άλλοτε στη γραμμή της λεγόμενης δεσμευμένης ανεξαρτησίας της Κύπρου (όπως αυτή εκφράστηκε με τις Συμφωνίες της Ζυρίχης και του Λονδίνου) και άλλοτε στην ένωση με ανταλλάγματα προς την Τουρκία, που εξ αντικειμένου εμπεριείχε το στοιχείο της διχοτόμησης ή και της διπλής ένωσης.\nΜπαίνοντας στη δεκαετία του 1950, η ελληνική αστική τάξη και τα κόμματά της είδαν αρχικά την αναζωπύρωση του Κυπριακού σαν επικίνδυνο φορτίο για την Ελλάδα. Η τέτοια στάση της ελληνικής αστικής τάξης εξηγείται από το γεγονός ότι είχε να λύσει πολλά ζητήματα μετά από τον ένοπλο αγώνα 1946 - 1949 και επιπλέον από το ότι η στρατηγική της στηριζόταν σε μεγάλο βαθμό στις ΗΠΑ, τον πιο στενό σύμμαχό της διεθνώς, αλλά και στη Βρετανία.\nΧαρακτηριστική της στάσης που κρατούσαν αρχικά οι ελληνικές κυβερνήσεις ήταν η απάντηση του αντιπροέδρου της κυβέρνησης Γ. Παπανδρέου (4.4.1950) στο αίτημα του δημάρχου Λευκωσίας να αξιοποιήσει η ελληνική κυβέρνηση τα αποτελέσματα του δημοψηφίσματος που διεξήχθη στην Κύπρο στις 15.1.1950:\n«Η Ελλάς σήμερον αναπνέει με δύο πνεύμονας, του μεν αγγλικού, του δε αμερικανικού και, δι' αυτό, δεν μπορεί, λόγω του Κυπριακού, να πάθη ασφυξίαν...»2.\nΓι' αυτό και μέχρι το 1954 η κυβέρνηση Σοφοκλή Βενιζέλου αρχικά, ο συνασπισμός ΕΠΕΚ - Φιλελευθέρων που την διαδέχτηκε, αλλά και η κυβέρνηση Παπάγου στη συνέχεια, αρνούνταν να διεθνοποιήσουν το Κυπριακό. Κινούνταν όπως υποδείκνυαν και οι ΗΠΑ, να παραμείνει το πρόβλημα στο πλαίσιο της ελληνοβρετανικής συμμαχίας. Πίεζαν, διά της διπλωματικής οδού, να υπάρξει έστω μια υπόσχεση της Μ. Βρετανίας για τη μελλοντική αυτοδιάθεση της Κύπρου, υποσχόμενοι την εξασφάλιση των βρετανικών βάσεων στην Κύπρο «και ίσως αλλαχού της ελληνικής επικρατείας»3. Ο Ν. Πλαστήρας ήταν ξεκάθαρος σε αυτό το θέμα ακόμα και κατά τη συνάντησή του με την αντιπροσωπεία της Εθναρχίας που τον επισκέφτηκε μετά από το δημοψήφισμα στην Κύπρο (Απρίλης 1950). Δήλωσε:\n«Η κυβέρνησις εκφράζει την ελπίδα της ικανοποιήσεως του πανελληνίου πόθου εντός των πλαισίων της αγγλοελληνικής φιλίας, την οποίαν επιθυμεί αδιατάρακτον»4.\nΟι παράγοντες που επέβαλαν στη συνέχεια την ένταξη του Κυπριακού στην ελληνική εξωτερική πολιτική ήταν οι ακόλουθοι:\nΗ επιδίωξη της ελληνοκυπριακής αστικής τάξης στην Κύπρο να αποτινάξει τον εγγλέζικο αποικιακό ζυγό και να ενωθεί η Κύπρος με την Ελλάδα. Ταυτόχρονα με την πίεση από την πάλη του κυπριακού ελληνισμού, ασκούσε πίεση και η πάλη του ελληνικού λαού, τις αντιιμπεριαλιστικές διαθέσεις του οποίου όξυναν οι θηριωδίες των Εγγλέζων στην Κύπρο.\nΗ εντεινόμενη παρέμβαση στην Κύπρο των τουρκικών κυβερνήσεων, την οποία ευνοούσε η Βρετανία.\nΤο ΑΚΕΛ5, αντιμετωπίζοντας τη σθεναρή άρνηση της αντικομμουνιστικής Εθναρχίας για ενωτικό απελευθερωτικό αγώνα, ανέλαβε την πρωτοβουλία συλλογής υπογραφών και προκήρυξης δημοψηφίσματος για την αυτοδιάθεση της Κύπρου, που προβλεπόταν να γίνει το Δεκέμβρη του 19496. Η Εθναρχία προκήρυξε παρόμοιο δημοψήφισμα για το Γενάρη του 1950, με αίτημα την ένωση της Κύπρου με την Ελλάδα.\nΤο ΑΚΕΛ, εκτιμώντας ότι η ενιαία δράση μπορούσε να είναι πολύ πιο αποτελεσματική, παραιτήθηκε από τη δική του πολιτική θέση και πρωτοβουλία, στηρίζοντας τις αντίστοιχες της Εθναρχίας.\nΤο δημοψήφισμα έγινε με τη μορφή της συλλογής υπογραφών και συγκέντρωσε υπέρ του αιτήματος της ένωσης το 95,7% των Ελληνοκυπρίων7.\nΤα αποτελέσματα του δημοψηφίσματος κοινοποιήθηκαν στις κυβερνήσεις της Ελλάδας και της Μ. Βρετανίας, καθώς και στον Γενικό Γραμματέα του ΟΗΕ.\nΗ στάση της βρετανικής κυβέρνησης ήταν αρνητική, όπως ήταν αρνητική και στις ανάλογες κινήσεις και προτάσεις που έγιναν στη συνέχεια από την κυβέρνηση Παπάγου.\nΓια μια ακόμα φορά έγινε φανερό ότι η Βρετανία δεν ήταν δυνατό να συναινέσει στην ένωση, υπερασπίζοντας τις θέσεις της στην Ανατολική Μεσόγειο. Στο πλαίσιο αυτό, όπως επιβεβαιώθηκε με δραματικό τρόπο λίγο αργότερα, όξυνε με προβοκάτσιες τις ελληνοτουρκικές αντιθέσεις, δημιουργώντας βαθιά ρήξη ανάμεσα στους Τουρκοκυπρίους και τους Ελληνοκυπρίους.\nΣτον αντίποδα της αντίληψης ότι το Κυπριακό αποτελεί «ελληνοβρετανική υπόθεση» βρίσκονταν οι πρωτοβουλίες του Εθνικού Απελευθερωτικού Συνασπισμού (ΕΑΣ)8. Ξεκίνησαν την ίδια περίοδο (Μάης 1950) με την αποστολή «Εθνικής Λαϊκής Πρεσβείας» στο εξωτερικό, για τη διαφώτιση της διεθνούς κοινής γνώμης σχετικά με την πάλη του κυπριακού λαού για αυτοδιάθεση. Η επιτυχία της αποστολής της Πρεσβείας φαίνεται ότι ανησύχησε την ελληνική κυβέρνηση, η οποία και δεν της χορήγησε βίζα εισόδου στην Ελλάδα (το ίδιο συνέβη και στις ΗΠΑ). Ακόμα πιο καθαρά αυτή η ανησυχία εκφράστηκε από τις στήλες των Ελληνικών Χρονικών (21.5.1950):\n«Ποία θα είναι η στάσις της ελληνικής κυβερνήσεως όταν οι κύπριοι κομμουνισταί θα επιτύχουν από την Σοβιετικήν Κυβέρνησιν να φέρη ενώπιον του ΟΗΕ το Κυπριακόν; Τι να κάμη; Να καταψηφίση; Να υπερασπίση την σοβιετικήν πρότασιν; Και εις την πρώτην και εις την δευτέραν περίπτωσιν η Ελλάς θα διασυρθή»9.\nΤο Σεπτέμβρη του 1950 αντιπροσωπεία της Εθναρχίας ταξίδεψε στην Ουάσιγκτον και στη Ν. Υόρκη για να γνωστοποιήσει τα αποτελέσματα του δημοψηφίσματος στην κυβέρνηση των ΗΠΑ και στον ΟΗΕ. Προβάλλοντας τον «κομμουνιστικό κίνδυνο», τόνιζε ανάμεσα σε άλλα στο υπόμνημα που επέδωσε στην αμερικανική κυβέρνηση:\n«Η μη πραγματοποίησις της δικαίας αξιώσεως του κυπριακού λαού θα επέτρεπεν εις τους Κομμουνιστάς να εκμεταλλευθούν το ζήτημα τούτο, όχι μόνον εν Κύπρω και Ελλάδι, αλλά και διεθνώς επίσης. Τίποτε δεν θ' απέβαινε περισσότερον εξυπηρετικόν της υποθέσεως του Κομμουνισμού από την υπό της Μεγάλης Βρεττανίας συνέχισιν της κατακρατήσεως της Κύπρου»10.\nΗ αντιπροσωπεία απέφυγε να συναντηθεί στη Ν. Υόρκη με τους αντιπροσώπους των σοσιαλιστικών κρατών.\nΟι θέσεις του ΚΚΕ για το Κυπριακό\nΣτα χρόνια του ένοπλου αγώνα 1946-1949, το ΚΚΕ πρόβαλλε το σύνθημα «Λεύτερη Κύπρος στη Λεύτερη Ελλάδα».\nΣτις 27/6/1950 μεταδόθηκε από το Ραδιοφωνικό Σταθμό «Ελεύθερη Ελλάδα» μήνυμα του Ν. Ζαχαριάδη με τίτλο «Οι Ελληνες πατριώτες και η Ενωση με την Κύπρο». Το μήνυμα ανέφερε ότι «το παγκύπριο δημοψήφισμα υπέρ της Ενωσης με την Ελλάδα ξαναέβαλε στην ημερήσια διάταξη το ζήτημα αυτό που συγκινεί κατάβαθα την κάθε ελληνική ψυχή».\nΤο μήνυμα τόνιζε:\n«Εκείνο, λοιπόν, που πρώτα απ' όλα σήμερα χρειάζεται στην Ελλάδα είναι οι λαϊκές οργανώσεις και τα δημοκρατικά κόμματα όχι μόνο να πάρουν ξεκάθαρη θέση στο ζήτημα της ένωσης, μα και να προχωρήσουν στην ενιαία, με τις λαϊκές οργανώσεις της Κύπρου, εμφάνιση και εκδήλωση του αγώνα για την ένωση. Να προχωρήσουν (...) στην οργάνωση της πάλης του λαού της Ελλάδας για την ένωση, πάλης που είναι ένα κομμάτι του αγώνα μας για τη λεφτεριά και ανεξαρτησία της Ελλάδας, μια και εχθρός, ο καταχτητής είναι ο ίδιος, οι αμερικανοάγγλοι ιμπεριαλιστές και τα τσιράκια οι λακέδες που δουλεύουν στ' αφεντικά αυτά είναι επίσης οι ίδιοι μοναρχοφασίστες.\n(...) Η συγκέντρωση στον Παναθηναϊκό πρέπει να είναι ένας μεγαλειώδης παλλαϊκός συναγερμός με ένα επιβλητικό σύνθημα: ΕΝΩΣΗ! Κάτω οι κατακτητές! Κάτω οι διασπαστές (...) Φυσικά, δεν πρέπει ούτε λεφτό να ξεχνάμε ότι στο πρόσωπο του Πλαστήρα και Παπαντρέα, του Τσαλδάρη και Σπυρίδωνα, του Παύλου και Παπάγου, του Βενιζέλου και Τσουδερού, που όλοι τους όπως και ολόκληρη η μοναρχοφασιστική μαφία είναι φασουλήδες των αγγλοαμερικάνων, ότι στο πρόσωπο πολλών διασπαστών από την Κύπρο, η Ενωση έχει εχθρούς»11.\nΤο Νοέμβρη του 1951 οι θέσεις του ΚΚΕ εκφράστηκαν στο περιοδικό «Νέος Κόσμος» με το άρθρο «Η Πάλη του Κυπριακού Λαού για τη Λευτεριά και την Ειρήνη»12. Το άρθρο έπαιρνε θέση υπέρ της ένωσης της Κύπρου με την Ελλάδα ακόμα και στις συνθήκες της «αμερικανοκρατίας». Εκανε εκτενή ιστορική ανασκόπηση της δράσης του ΚΚ Κύπρου και του ΑΚΕΛ ως τα πρώτα μεταπολεμικά χρόνια και εκτιμούσε την τότε δράση του ΑΚΕΛ:\n«...Με βάση την ταχτική του ενιαίου εθνικού μετώπου για την Ενωση με την Ελλάδα, το ΑΚΕΛ συνενώνει όλες τις εθνικές δυνάμεις στην πάλη ενάντια στον ιμπεριαλισμό (...) Αποσπά την πρωτοβουλία απ' την αστοτσιφλικάδικη ηγεσία, τη λεγόμενη "εθναρχία", και προωθεί έτσι την εργατική τάξη επικεφαλής του εθνικού απελευθερωτικού μετώπου.\n(...) Το λαϊκό κίνημα στην Κύπρο είχε αναμφισβήτητα επιτυχίες και ιδιαίτερα μετά το 6ο Συνέδριο του ΑΚΕΛ στα 1949, που διόρθωσε το λάθος της "αυτοκυβέρνησης"13. (...) Λείπει από το ΑΚΕΛ η σαφήνεια και η καθαρότητα στη στρατηγική και την ταχτική του κόμματος, που εκφράζεται στο σύνθημα της Ενωσης (...)\n(...) Η λύση του εθνικού δεν είναι ζήτημα συντάγματος, αλλά βασικά ζήτημα μαζικής, λαϊκής, επαναστατικής πάλης.\nΗ βαθύτερη κοινωνική ουσία του εθνικού ζητήματος στο ιμπεριαλιστικό σύστημα είναι η πάλη της αγροτιάς για τη γη και το ξεσκλάβωμα (...)\n(...) Οι γνώμες που διατυπώνονται ότι η Ενωση με τη μοναρχοφασιστική Ελλάδα δεν πρόκειται να αλλάξει τίποτα για τον κυπριακό λαό, αφού και η Ελλάδα βρίσκεται κάτω από αμερικάνικη ιμπεριαλιστική κατοχή, δεν είναι και τόσο (...) σωστές. Γιατί με την Ενωση θα έχουμε συγκέντρωση των δυνάμεων του λαού Κύπρου και Ελλάδας και συνεπώς ο αγώνας ενάντια στην αμερικανοκρατία και το μοναρχοφασισμό θα ενισχυθεί με τις ενωμένες δυνάμεις του λαού και θα είναι πιο αποτελεσματικός. Χωρισμένοι οι λαοί μας είναι πιο αδύνατοι (...)\n(...) Κινητήριες δυνάμεις της εθνικοαπελευθερωτικής επανάστασης στην Κύπρο είνε οι έλληνες και τούρκοι εργάτες και αγρότες, η φτωχολογιά των πόλεων, οι τίμιοι διανοούμενοι ενωμένοι σ' ένα εθνικό δημοκρατικό μέτωπο με την καθοδήγηση του ΑΚΕΛ (...) Στο εθνικό αυτό δημοκρατικό μέτωπο πρέπει να μπουν και όλα τα τίμια και πατριωτικά στοιχεία από τον κλήρο, την μισοαστική και αστική τάξη. Το εθνικό δημοκρατικό μέτωπο πρέπει να αγκαλιάζει όλο το λαό της Κύπρου, έλληνες και τούρκους (...). Η αρχιεπισκοπή της Κύπρου μαζί με όλους τους άλλους αντιδραστικούς πολιτικούς αντιπροσωπεύει ουσιαστικά την πολιτική ηγεσία των εύπορων τάξεων (...) των τσιφλικάδων και των μεγαλοαστών. Είναι ο εκπρόσωπος του μοναρχοφασισμού στο νησί και παίζει το ρόλο του πράχτορα του ιμπεριαλισμού».\nΑργότερα (1956) το ΚΚΕ σωστά εγκατέλειψε το σύνθημα της ένωσης και υιοθέτησε το σύνθημα της αυτοδιάθεσης της Κύπρου. Ωστόσο, η αυτοδιάθεση και άλλοτε η ανεξαρτησία περιέχονταν στην επίσημη κομματική τοποθέτηση για πολλά χρόνια, με τη διευκρίνιση ότι η έννοια της ανεξαρτησίας δεν απέκλειε το ενδεχόμενο της ένωσης.\nΟ νέος Αρχιεπίσκοπος Κύπρου Μακάριος Γ', ικανός αστός πολιτικός και δεδηλωμένος αντικομμουνιστής, μετά από την ενθρόνισή του στις 20.10.1950 κινήθηκε πολύ δραστήρια και με διπλωματικές κινήσεις και πιέσεις στην ελληνική κυβέρνηση για προσφυγή στον ΟΗΕ. Ο Μακάριος ακολούθησε σταθερά πολιτική διεθνοποίησης του Κυπριακού. Αντίθετα, οι ελληνικές κυβερνήσεις άλλοτε επέλεγαν την τακτική των διαπραγματεύσεων Ελλάδας - Τουρκίας, άλλοτε των ενδοκοινοτικών συνομιλιών υπό την αιγίδα του ΟΗΕ και άλλοτε την προσφυγή στον ΟΗΕ.\nΣτις 25.4.1952 έγινε στη Λευκωσία με πρωτοβουλία του Μακάριου η Α' Παγκύπρια Εθνοσυνέλευση, η οποία ενέκρινε ψήφισμα που ζητούσε την ένωση με την Ελλάδα. Ομως, ο Μακάριος απέκλεισε από τη συνέλευση τόσο το ΑΚΕΛ όσο και τις μαζικές οργανώσεις που αυτό επηρέαζε. Η στάση του ήταν ταξικά συνεπής και βεβαίως χαρακτηριζόταν από αντιφάσεις παρόμοιες με αυτές που εμφανίζονταν σε όλα τα εθνικοαπελευθερωτικά κινήματα στα οποία ηγέτης ήταν η αστική τάξη: Αποδυνάμωνε τη λαϊκή βάση της, ακριβώς γιατί ήταν ο ταξικός της αντίπαλος.\nΣτις 10.8.1953 ο Μακάριος απέστειλε αίτηση στον Γενικό Γραμματέα του ΟΗΕ, με την οποία ζητούσε να τεθεί το Κυπριακό στη Γενική Συνέλευση του Οργανισμού. Στις αρχές του Σεπτέμβρη απηύθυνε έκκληση στον Παπάγο, ζητώντας από την ελληνική κυβέρνηση να υιοθετήσει την αίτησή του προς τον ΟΗΕ.\nΟ Παπάγος, που πριν αναλάβει την κυβερνητική εξουσία μιλούσε για διεθνοποίηση του Κυπριακού, μετά από την ανάληψη της πρωθυπουργίας δίσταζε να προχωρήσει σε προσφυγή στον ΟΗΕ. Τελικά η κυβέρνηση Παπάγου κατέθεσε προσφυγή στον ΟΗΕ στις 20.8.1954.\nΤην ίδια μέρα στην Αθήνα έγινε μεγάλο συλλαλητήριο για την ένωση της Κύπρου και ενάντια στη Βρετανία. Οταν οι διαδηλωτές κινήθηκαν προς τη βρετανική πρεσβεία, αντιμετωπίστηκαν από ισχυρές αστυνομικές δυνάμεις που προσπάθησαν να τους αναχαιτίσουν με κλομπ και πυροσβεστικές αντλίες. Οι συγκρούσεις στους κεντρικούς δρόμους της Αθήνας είχαν αρκετούς τραυματίες, αστυνομικούς και διαδηλωτές, ενώ έγιναν 40 συλλήψεις διαδηλωτών. Το ΚΚΕ στήριξε τις λαϊκές κινητοποιήσεις.\nΗ προσφυγή ζητούσε από τον ΟΗΕ να επιτρέψει στον πληθυσμό της Κύπρου να αποφασίσει ο ίδιος για το μέλλον του με πλήρη ελευθερία και υπό την αιγίδα των Ηνωμένων Εθνών.\nΣτις 23.9.1954 η Γενική Επιτροπή της Γενικής Συνέλευσης του ΟΗΕ, με ψήφους 9 υπέρ, 3 κατά και 4 αποχές, αποφάσισε να εγγράψει το Κυπριακό στην ημερήσια διάταξη της Γενικής Συνέλευσης του Οργανισμού. Υπέρ της εγγραφής ψήφισαν η ΕΣΣΔ, η Κίνα, η Συρία, η Ισλανδία (μόνη από όλα τα κράτη - μέλη του NATO), η Κούβα, ο Ισημερινός, η Τσεχοσλοβακία, η Βιρμανία και το Σιάμ (Ταϊλάνδη). Κατά ψήφισαν η Μεγάλη Βρετανία, η Αυστραλία και η Γαλλία. Οι ΗΠΑ δε συμμετείχαν στην ψηφοφορία. Την άλλη μέρα, η Γενική Συνέλευση επικύρωσε την εγγραφή με 30 ψήφους υπέρ, 19 κατά και 11 αποχές (των ΗΠΑ και 10 ακόμα κρατών).\nΟταν άρχισε η συζήτηση στην Πολιτική Επιτροπή (14.12.1954), παρουσιάστηκε η νεοζηλανδική αντιπροσωπεία με πρόταση να διακοπεί κάθε συζήτηση για το Κυπριακό. Ο Αμερικανός αντιπρόσωπος συμφώνησε, ενώ ο Σοβιετικός ζήτησε να ψηφιστεί το ελληνικό σχέδιο. Υστερα από παρασκηνιακές διαπραγματεύσεις, η νεοζηλανδική πρόταση έγινε αποδεκτή και από την ελληνική αντιπροσωπεία και εγκρίθηκε τροποποιημένη με 49 ψήφους υπέρ και 11 αποχές, σύμφωνα με ένα σχέδιο της Κολομβίας και του Σαλβαδόρ. Η τελική πρόταση είχε ως εξής:\n«Η Γενική Συνέλευση, θεωρούσα ότι, προς το παρόν, δεν φαίνεται σκόπιμο να υιοθετήση μια λύση επί του Κυπριακού, αποφασίζει να μην ασχοληθή περαιτέρω με το θέμα εφαρμογής, υπό την αιγίδα των Ηνωμένων Εθνών, της αρχής της ισότητος των δικαιωμάτων και της αυτοδιαθέσεως των λαών εις τον πληθυσμόν της Κύπρου»14.\nΣτις 17 Δεκέμβρη η πρόταση ψηφίστηκε (και από την ελληνική αντιπροσωπεία) με 50 ψήφους υπέρ και 8 αποχές. Καθώς αυτή η απόφαση σήμαινε ουσιαστικά απόρριψη της αρχικής ελληνικής προσφυγής, με την έγκριση όμως και της ελληνικής πλευράς, τα σοσιαλιστικά κράτη επέλεξαν την αποχή.\nΜετά από την καταψήφιση επί της ουσίας, πραγματοποιήθηκαν διαδηλώσεις στην Αθήνα και στη Λευκωσία. Στην Αθήνα έγινε παμφοιτητική συγκέντρωση και πορεία που κατέληξε σε σφοδρές συγκρούσεις με τις δυνάμεις καταστολής. Ο επίσημος απολογισμός των συγκρούσεων ανέφερε 38 τραυματίες φοιτητές και 24 αστυφύλακες και αξιωματικούς.\nΜεγάλη φοιτητική συγκέντρωση με αρκετούς τραυματίες έγινε και στο Πανεπιστήμιο της Θεσσαλονίκης, καθώς και σε άλλες επαρχιακές πόλεις (Νάουσα, Δράμα, Αλεξανδρούπολη, Πάτρα, Χανιά κ.ά.).\nΣτις 18.12.1954 οι εργατικές οργανώσεις της Κύπρου κήρυξαν 24ωρη απεργία ενάντια στην απόφαση του ΟΗΕ. Στη Λευκωσία, στη Λεμεσό και σε άλλες πόλεις διοργανώθηκαν μαχητικές διαδηλώσεις κατά του βρετανικού και αμερικανικού ιμπεριαλισμού. Στη Λεμεσό και τη Λευκωσία τα βρετανικά στρατιωτικά τμήματα και η αστυνομία πυροβόλησαν και τραυμάτισαν 33 διαδηλωτές, ενώ συνέλαβαν 37 άλλους. Την επόμενη μέρα ο Αγγλος διοικητής της Λευκωσίας απαγόρευσε κάθε εκδήλωση και ανακοίνωσε ότι διέταξε την αστυνομία να πυροβολεί οποιονδήποτε παραβιάσει τη «δημόσια τάξη».\nΣτις κινητοποιήσεις της 18ης Δεκέμβρη ακούστηκαν και τα πρώτα προβοκατόρικα εθνικιστικά συνθήματα ενάντια στους Τουρκοκυπρίους, τα οποία καταδικάστηκαν από τη Β' Ολομέλεια της ΚΕ του ΑΚΕΛ (17-18.1.1955). Η Ολομέλεια κάλεσε σε κοινό αγώνα Ελληνοκυπρίους και Τουρκοκυπρίους:\n«Το κόμμα μας καταδικάζει τον οικονομικό πόλεμο ή οποιαδήποτε προστριβή ή ρήξη μεταξύ Ελλήνων και Τούρκων της Κύπρου (...) Στους Τούρκους της Κύπρου οι Ελληνες πρέπει να τείνουν πάντα το χέρι της φιλίας και συναδέλφωσης, γιατί μόνο κοινά είναι τα συμφέροντα και κοινός ο αγώνας»15.\nΤο Κυπριακό συζητήθηκε στην ελληνική Βουλή το Φλεβάρη του 1955. Ο Παπάγος υποστήριξε ότι η ελληνική κυβέρνηση θα συνέχιζε τον αγώνα της για την αυτοδιάθεση της Κύπρου.\nΟι εθνικιστικές οργανώσεις στην Κύπρο\nΣτα τέλη Οκτώβρη του 1954 ο Γρίβας16 έφυγε κρυφά από την Αθήνα και με καΐκι μέσω Ρόδου αποβιβάστηκε στην Κύπρο στις 10.11.1954. Με τη σύμφωνη γνώμη και του Μακάριου οργάνωσε τη μυστική ένοπλη Εθνική Οργάνωση Κυπρίων Αγωνιστών (ΕΟΚΑ), με έντονο αντικομμουνιστικό και εθνικιστικό χαρακτήρα, που είχε στόχο την ένωση της Κύπρου με την Ελλάδα. Τα σχέδια ίδρυσης της οργάνωσης εξυφαίνονταν ήδη από το 1950 με την ενεργή στήριξη μερίδας της ελληνικής αστικής τάξης. Ο Αρχιεπίσκοπος Μακάριος έδωσε τη δική του συγκατάθεση για την έναρξη του ένοπλου αγώνα μετά από την αποτυχία της προσφυγής στον ΟΗΕ. Επίσημη μέρα της ανακήρυξης του ένοπλου αγώνα της ΕΟΚΑ θεωρείται η 1.4.1955, μέρα των πρώτων εκρήξεων βομβών στη Λευκωσία και σε άλλες πόλεις.\nΣτις 25.4.1955, από το Ραδιοφωνικό Σταθμό «Ελεύθερη Ελλάδα» εκφωνήθηκε άρθρο του Ν. Ζαχαριάδη με τίτλο «Ενάντια στους ιμπεριαλιστές και τους εθνοπροδότες κυπροκάπηλους. Λεύτερη Κύπρος στη Λεύτερη Ελλάδα»17. Το άρθρο αποτελούσε την πρώτη επί της ουσίας τοποθέτηση του ΚΚΕ απέναντι στην ηγεσία της ΕΟΚΑ.\nΤο άρθρο εκτιμούσε ότι η αστική τάξη, καθώς με την «αμερικανοδουλεία» και τον «αγγλοπροσκυνισμό» της δεν μπορούσε να ξεπεράσει το σκόπελο του Κυπριακού, λόγω της ισχυρής λαϊκής αντίστασης στην Ελλάδα όσο και στην Κύπρο και, «μη έχοντας άλλη διέξοδο, το ρίχνει στον τυχοδιωχτισμό με τα γνωστά "πασχαλιάτικα" βαρελότα, τις τρακατρούκες και τις στράκες (...) Ολα αφτά σχεδιάστηκαν και μπήκαν μπρος σε συνεννόηση και σε συμφωνία με τους άγγλους και αμερικάνους ιμπεριαλιστές»18. Επίσης τόνιζε:\n«...Στην Κύπρο στήσαν στο ΑΚΕΛ διπλή παγίδα: Η να το παρασύρουν στις τυχοδιωχτικές ψευτοένοπλες περιπέτειές τους για να δώσουν στους άγγλους την ευκαιρία να το τσακίσουν και διαλύσουν, ή, προβάλλοντάς του την κατηγορία ότι "οργανώνει τρομοκρατικές ομάδες έτοιμες για δράση" (άγγλοι) και προτείνοντάς του "ένοπλη σύμπραξη" κ.λπ. (προσκυνημένοι της Αθήνας), να το αναγκάσουν να πάρει τέτοια θέση καταδίκης της τρομοκρατίας και της "ένοπλης πάλης" ώστε να το διαβάλουν και να το δυσφημίσουν στα μάτια του λαού και πρώτ' απ' όλα της κυπριακής νεολαίας, ότι είνε ενάντια στον "αποφασιστικό αγώνα"κατά των άγγλων, ότι προδίνει την υπόθεση της Κύπρου»19.\nΗ εκτίμηση για την ΕΟΚΑ τροποποιήθηκε λίγους μήνες αργότερα. Η 5η Ολομέλεια της ΚΕ του ΚΚΕ (1955), παρότι παρέμεινε στην εκτίμηση για το φιλοϊμπεριαλιστικό ρόλο της ΕΟΚΑ, πρόβαλε ως «πατριωτική επιταγή» την ανάγκη ενιαίας πάλης του ΑΚΕΛ «με τα πατριωτικά στοιχεία της ΕΟΚΑ, μ' όλες τις πατριωτικές δυνάμεις». Και αργότερα, στα χρόνια 1957 - 1959, η ΚΕ του ΚΚΕ θεωρούσε ότι το ΑΚΕΛ έπρεπε να εντάξει δυνάμεις του στον ένοπλο αγώνα της ΕΟΚΑ «και να τον καναλιζάρει στα σωστά πλαίσια». Το ΑΚΕΛ σωστά απέρριψε ως «τυχοδιωκτισμό»21 την τακτική που πρότεινε το ΚΚΕ.\nΗ ΕΟΚΑ εξέφραζε την ένοπλη μορφή αγώνα της ελληνοκυπριακής αστικής τάξης για την προώθηση του αιτήματος «ένωση της Κύπρου με την Ελλάδα». Βεβαίως, η πάλη της ΕΟΚΑ δε στηριζόταν στο μαζικό ένοπλο αγώνα. Τη δύναμή της αποτελούσαν λίγες εκατοντάδες ενόπλων, σαμποτέρ και εκτελεστών. Σε κοινωνικό επίπεδο κινητοποιούσε μερικές εκατοντάδες μαθητές.\nΑπό την τουρκοκυπριακή πλευρά, δημιουργήθηκε (σε γνώση των Βρετανών) η εθνικιστική οργάνωση Βολκάν, με βασικό πολιτικό σύνθημα «διχοτόμηση ή θάνατος». Και οι δύο οργανώσεις (η ΕΟΚΑ και η Βολκάν) επιδόθηκαν σε συνεχείς προβοκατόρικες ενέργειες (ξυλοδαρμούς, εμπρησμούς, ακόμα και δολοφονίες). Κατά τα τέλη του 1957, τη θέση της Βολκάν πήρε η Τουρκική Αντιστασιακή Οργάνωση (ΤΜΤ), με επικεφαλής τον Ραούφ Ντενκτάς, η οποία κατηύθυνε την τρομοκρατική δράση της ενάντια και σε Τουρκοκυπρίους που δεν ακολουθούσαν τα εθνικιστικά συνθήματα. Ταυτόχρονα οι Βρετανοί, για να αντιμετωπίσουν το εθνικοαπελευθερωτικό - αντιιμπεριαλιστικό κίνημα, επάνδρωσαν τον ντόπιο κατασταλτικό μηχανισμό τους αποκλειστικά με Τουρκοκυπρίους, για να βαθύνουν οι αντιθέσεις ανάμεσα στις δύο κοινότητες. Την ίδια περίοδο, η δράση της ΕΟΚΑ επικεντρώθηκε και ενάντια στις ελληνοκυπριακές συνδικαλιστικές δυνάμεις και σε στελέχη και μέλη του ΑΚΕΛ.\nΗ δράση των οργανώσεων ΕΟΚΑ και Βολκάν συντέλεσε στην έξαψη του εθνικιστικού μίσους, που με τη σειρά του έθεσε ακόμα σοβαρότερα εμπόδια στην ενότητα που προωθούσε το ΑΚΕΛ. Η Μ. Βρετανία αξιοποίησε και υποδαύλισε το εθνικιστικό μίσος, γιατί με αυτόν τον τρόπο προωθούνταν η δική της πολιτική υπαγόρευσης λύσεων, σύμφωνα με τα στρατηγικά της συμφέροντα. Εξάλλου, το τέλος της αποικιοκρατίας είχε έρθει και προσαρμοζόταν ανάλογα, διατηρώντας φυσικά στην Κύπρο τα στρατιωτικά στηρίγματα κυριαρχίας της.\nΗ αποτυχημένη Τριμερής Διάσκεψη και οι επιπτώσεις της\nΣτις 29.8.1955, η βρετανική κυβέρνηση κάλεσε στο Λονδίνο Τριμερή Διάσκεψη μεταξύ των υπουργών Εξωτερικών της Μ. Βρετανίας, της Ελλάδας και της Τουρκίας. Η ελληνική κυβέρνηση πήρε μέρος παρά τις αντιρρήσεις της ελληνοκυπριακής ηγεσίας23. Η Τριμερής Διάσκεψη άνοιξε και επίσημα το δρόμο στην Τουρκία για διεκδικήσεις στην Κύπρο.\nΣτις 5.9.1955, Τούρκοι πράκτορες στη Θεσσαλονίκη προχώρησαν σε προβοκάτσια με την έκρηξη ωρολογιακής βόμβας στην αυλή του Γενικού Προξενείου της Τουρκίας. Με αυτόν τον τρόπο η τουρκική ηγεσία δικαιολόγησε το μελετημένο από καιρό πογκρόμ που εξαπέλυσε στις 6.9.1955 εναντίον του ελληνικού πληθυσμού της Κωνσταντινούπολης, καθώς και εναντίον των Ελλήνων αξιωματικών που υπηρετούσαν στο ΝΑΤΟικό στρατηγείο της Σμύρνης και των οικογενειών τους.\nΣτις 3 Οκτώβρη η βρετανική κυβέρνηση έστειλε νέο κυβερνήτη στην Κύπρο, τον σερ Τζον Χάρτινγκ, που είχε διευθύνει την κατάπνιξη του επαναστατικού κινήματος στην Κένυα. Ενα μήνα αργότερα, με πρόφαση τη δράση της ΕΟΚΑ, αλλά κυρίως εξαιτίας της βρετανικής ανησυχίας από τη σημαντική άνοδο των εργατικών και λαϊκών κινητοποιήσεων, ο Χάρτινγκ κήρυξε την Κύπρο σε κατάσταση έκτακτης ανάγκης. Ακολούθησε η απαγόρευση της νόμιμης δράσης του ΑΚΕΛ (από τις 14.12.1955 έως την 1.12.1959), το κλείσιμο της εφημερίδας του «Δημοκράτης» και η απαγόρευση των μαζικών οργανώσεων των αγροτών, των γυναικών και της νεολαίας στις οποίες δρούσαν μέλη του ΑΚΕΛ, καθώς και η σύλληψη άνω των 140 στελεχών του23. Με αυτά εξυπηρετούνταν και δύο βασικοί στόχοι των Βρετανών ιμπεριαλιστών:\nΟ πλήρης διαχωρισμός των λαϊκών μαζών στη βάση της εθνότητας και η όξυνση των μεταξύ τους αντιπαραθέσεων. Αυτός ο στόχος υπηρετήθηκε με την καταστολή της δράσης του ΑΚΕΛ24 (του μοναδικού κόμματος στην Κύπρο που συνένωνε στις γραμμές του εργαζόμενους από όλες τις εθνότητες) και την ταυτόχρονη ενίσχυση της τρομοκρατικής δράσης των εθνικιστικών οργανώσεων Ελληνοκυπρίων και Τουρκοκυπρίων. Αυτή η δράση δεν κατευθυνόταν μόνο ενάντια στην άλλη εθνότητα, αλλά και ενάντια στις ομοεθνείς, όμως διακριτά αυτοτελείς στη δράση εργατικές και λαϊκές δυνάμεις. Το Δεκέμβρη του 1955 οι Βρετανοί έκλεισαν την τουρκοκυπριακή εφημερίδα «Ινκιλαπσί», που υποστήριζε την ενότητα και συνεργασία των κοινοτήτων στον αντιιμπεριαλιστικό απελευθερωτικό αγώνα. Το γεγονός αυτό αποτέλεσε και τον πρόλογο μιας σειράς δολοφονικών επιθέσεων σε βάρος Τουρκοκυπρίων αγωνιστών με την ανοχή - αν όχι και προτροπή - των κατοχικών δυνάμεων25.\nΗ ανάληψη της ηγεσίας του απελευθερωτικού αγώνα από τον αστικό πολιτικό κόσμο που, χωρίς τη σοβαρή πίεση πλέον του λαϊκού παράγοντα, θα μπορούσε, εκτός των άλλων, να συμβιβαστεί πιο εύκολα με τα εγγλέζικα σχέδια.\nΣτις 4.10.1955 πραγματοποιήθηκε στη Λευκωσία η πρώτη συνάντηση Χάρτινγκ και Μακάριου. Στη συνάντηση ο Μακάριος υπέβαλε σχέδιο. Με αυτό για πρώτη φορά εγκατέλειπε το αίτημα της άμεσης ένωσης και υποδείκνυε ένα μεταβατικό Σύνταγμα αυτοκυβέρνησης, που μετά από την εφαρμογή του η Μ. Βρετανία θα παραχωρούσε αυτοδιάθεση στην Κύπρο26.\nΑκολούθησαν αλλεπάλληλες συναντήσεις και επιστολές διαπραγματεύσεων μεταξύ του Χάρτινγκ και του Μακάριου μέχρι να υποβληθεί στον Μακάριο η τελική μορφή του βρετανικού σχεδίου (28.1.1956). Το σχέδιο συνοδευόταν με επιστολή και με ένα «Σχέδιο Δήλωσης», όπου η κυβέρνηση της Μ. Βρετανίας διακήρυσσε ότι αναγνώριζε γενικώς τις αρχές της αυτοδιάθεσης, όμως δεν τις θεωρούσε προς το παρόν εφαρμόσιμες στην Κύπρο, εξαιτίας των εξελίξεων στην Ανατολική Μεσόγειο27.\nΟ Μακάριος επιδίωκε να προηγηθεί ή τουλάχιστον να εκδηλωθεί ταυτόχρονα δήλωση της ελληνικής κυβέρνησης για μη αποδοχή του σχεδίου, προκειμένου να διευρύνει τα ερείσματα μη αποδοχής του. Η κυβέρνηση του Κ. Καραμανλή απέφυγε να πάρει θέση.\nΣτις 29.2.1956, τη μέρα της ορκωμοσίας της κυβέρνησης Καραμανλή, είχαν λήξει οι σχεδόν πεντάμηνες συνομιλίες του Προέδρου Μακάριου με τους Βρετανούς, χωρίς να καταλήξουν σε συμφωνία.\nΜετά από το ναυάγιο των διαπραγματεύσεων και τη συνέντευξή του στους δημοσιογράφους (6.3.1956), ο Μακάριος συνελήφθη στις 9 του μήνα και στάλθηκε εξορία στις Σεϊχέλες.\nΟι Κύπριοι κήρυξαν γενική απεργία διαμαρτυρίας που κράτησε μια βδομάδα και οργάνωσαν μαζικές διαδηλώσεις. Στην Ελλάδα, τάχτηκαν στο πλευρό τους τα κόμματα της αντιπολίτευσης, οργανώσεις της νεολαίας, συνδικάτα, σύλλογοι και πολλοί κοινωνικοί και πολιτικοί παράγοντες. Η κυβέρνηση αναγκάστηκε να ανακαλέσει τον Ελληνα πρέσβη στο Λονδίνο και να καταθέσει διαμαρτυρία στον ΟΗΕ, καθώς και νέα προσφυγή για το Κυπριακό. Ωστόσο, απαγόρευσε το συλλαλητήριο διαμαρτυρίας που είχε οριστεί για τις 12.3.1956, με τη δικαιολογία ότι, σύμφωνα με πληροφορίες, «αντεθνικά στοιχεία» θα προκαλούσαν αιματοχυσία. Επιπλέον, πήρε έκτακτα κατασταλτικά μέτρα. Η Αθήνα, η Θεσσαλονίκη και άλλες πόλεις στρατοκρατούνταν. Διατάχτηκε το κλείσιμο των Πανεπιστημίων Αθήνας και Θεσσαλονίκης, ενώ στο Φάληρο κατέπλευσε μοίρα αμερικανικών καταδρομικών. Παρ' όλα αυτά, οι διαδηλώσεις πραγματοποιήθηκαν την προκαθορισμένη ημερομηνία.\nΤην ίδια χρονιά οι βρετανικές αρχές στην Κύπρο καταδίκασαν σε θάνατο τα μέλη της ΕΟΚΑ Μιχάλη Καραολή και Ανδρέα Δημητρίου, που τους εκτέλεσαν με απαγχονισμό (10.5.1956). Το Δημοτικό Συμβούλιο Πάτρας αποφάσισε να μετονομάσει την οδό Μαιζώνος σε οδό Καραολή - Δημητρίου. Στην απόφαση αντέδρασε ο Παναγιώτης Κανελλόπουλος, ο οποίος δήλωσε ότι «εθεώρει την σκέψιν της μετονομασίας της οδού λίαν ατυχή και μη ανταποκρινομένην προς τον σεβασμόν ο οποίος οφείλεται εις την μνήμην του γάλλου στρατηγού Μαιζώνος»28.\nΣε διαδήλωση στην Αθήνα (9 Μάη) σκοτώθηκαν από την Αστυνομία τρεις διαδηλωτές. Από τις συμπλοκές υπήρξε και ένας νεκρός αστυνομικός.\nΣτις 16 Αυγούστου η ΕΟΚΑ ανακοίνωσε ξαφνικά ότι σταματούσε την ένοπλη δράση της στην Κύπρο.\nΣτις 21 Σεπτέμβρη ο Βρετανός στρατιωτικός διοικητής της Κύπρου, Τζον Χάρτινγκ, διέταξε την εκτέλεση με απαγχονισμό άλλων τριών Κυπρίων, των Σ. Μαυρομάτη, Μ. Κουτσόφτα και Α. Παναγίδη. Στην Κύπρο κηρύχτηκε απεργία. Στην Ελλάδα, βουλευτές της ΕΔΑ ζήτησαν τη διακοπή των διπλωματικών σχέσεων με τη Μ. Βρετανία.\nΤην ίδια περίοδο στην Κύπρο η εθνικιστική τουρκοκυπριακή ηγεσία, με προτροπή της τουρκικής κυβέρνησης, έθεσε επίσημα πλέον την αξίωση της αναγνώρισης της πολιτικής ισότητας των δύο κοινοτήτων, ανεξάρτητα από το μέγεθος της καθεμιάς, και υποστήριξε ότι στο βαθμό που οι Βρετανοί εγκατέλειπαν την επικυριαρχία τους στο νησί, είχαν και οι δύο κοινότητες εξίσου το δικαίωμα χωριστής αυτοδιάθεσης. Αυτό αποτέλεσε και την πρώτη δημόσια έκφραση ενός πρώτου σχεδίου διχοτόμησης της Κύπρου.\nΜερικούς μήνες αργότερα, ο Βρετανός υπουργός Αποικιών ανακοίνωσε την απελευθέρωση του Μακάριου από τις Σεϊχέλες (28.3.1957).\n1. Το Κυπριακό Ζήτημα έχει τις ρίζες του στο λεγόμενο Ανατολικό Ζήτημα. Αφετηρία του ήταν οι άμεσες στρατιωτικές και διπλωματικές επεμβάσεις των Μεγάλων Δυνάμεων στην απώλεια των κτήσεων της Οθωμανικής Αυτοκρατορίας, κατά το τελευταίο τέταρτο του 19ου αιώνα. Η Κύπρος, κατοικημένη στο μεγαλύτερο μέρος της από ελληνόγλωσσο ορθόδοξο πληθυσμό, παραχωρήθηκε στην Αγγλία το 1878 με μυστικές διαπραγματεύσεις. Η συμφωνία ανάμεσα στην Οθωμανική Αυτοκρατορία και την Αγγλία παραχωρούσε τη χρήση της Κύπρου στην Αγγλία για την εγκατάσταση βάσεων σε αυτήν, έναντι ενός ετήσιου χρηματικού ποσού και ορισμένων θρησκευτικών προνομίων για το μουσουλμανικό (μειονοτικό) πληθυσμό της Κύπρου. Η Οθωμανική Αυτοκρατορία διατηρούσε τυπική κυριότητα της Κύπρου, ενώ η Αγγλία ήταν υποχρεωμένη να επιστρέψει την Κύπρο στην Οθωμανική Αυτοκρατορία αν η Ρωσία επέστρεφε τα εδάφη της Αρμενίας, τα οποία είχε κατακτήσει κατά το ρωσοτουρκικό πόλεμο. Σε αυτήν την περίπτωση έπαυε να ισχύει ο λόγος της συμφωνίας, που ήταν η στρατιωτική στήριξη της Οθωμανικής Αυτοκρατορίας από τη Μ. Βρετανία απέναντι στις επεκτατικές βλέψεις της Ρωσίας σε βάρος των ασιατικών κτήσεων της Οθωμανικής Αυτοκρατορίας. Τον Ιούλη του 1878 οι Βρετανοί αποβιβάστηκαν στην Κύπρο και ανακήρυξαν την κατοχή της από το βρετανικό Στέμμα.\nΤην Κύπρο διοικούσε Αγγλος αρμοστής, στον οποίο εξαρχής διατυπώθηκε από τις εκκλησιαστικές αρχές των Ελληνοκυπρίων η θέληση να ενωθούν με το ελληνικό κράτος, αίτημα στο οποίο δεν ανταποκρίθηκε η Αγγλία, τυπικά γιατί δεν είχε την ψιλή κυριότητα, ουσιαστικά γιατί την ενδιέφεραν πρωταρχικά οι βάσεις της στην Κύπρο. Η Κύπρος είχε ιδιαίτερη στρατηγική σημασία λόγω της θέσης που έχει ανάμεσα σε τρεις ηπείρους, αλλά και του ορυκτού πλούτου της.\nΣτη διάρκεια του Α' Παγκόσμιου Πολέμου η Μ. Βρετανία είχε προτείνει στο ελληνικό κράτος την είσοδό του στον πόλεμο με «αντάλλαγμα» την παραχώρηση της Κύπρου. Η πρόταση δεν έγινε αποδεκτή από το βασιλιά και την κυβέρνηση της Αθήνας.\nΗ Κύπρος προσαρτήθηκε πλήρως ως αποικία της Μ. Βρετανίας μετά από το τέλος του Α' Παγκόσμιου Πολέμου και αναγνωρίστηκε ως τέτοια από την Τουρκία με τη Συνθήκη της Λοζάνης (24.7.1923).\n2. Γιώργης Δ. Κατσούλης, Ιστορία του ΚΚΕ, τόμ. Ζ' 1950 - 1968, σελ. 154, εκδ. Α. Λιβάνης & Σία EE «Νέα Σύνορα», Αθήνα, 1978.\nΕίναι εξίσου χαρακτηριστική η τοποθέτηση του Ν. Πλαστήρα, κατά το επόμενο έτος 1951, όταν ήταν πάλι πρωθυπουργός της Ελλάδας και συναντήθηκε για πρώτη φορά με τον Μακάριο Γ', όταν ο δεύτερος ήταν ακόμα αρχιεπίσκοπος: «Αν ήρχεσο εις την πτωχικήν μου καλύβη και μου εζήτεις να πάω να πολεμήσω διά την Κύπρον, θα το έκανα ευχαρίστως, διότι είμαι στρατιώτης. Αλλά έρχεσαι εις το Γραφείον του Πρωθυπουργού της Ελλάδος και μου ζητάς να κάψω την Ελλάδα, χωρίς να μπορώ να ωφελήσω την Κύπρο. Κάθισε λοιπόν ήσυχα» (Βλ. Ευάγγελος Αβέρωφ - Τοσίτσας, Ιστορία χαμένων ευκαιριών - Κυπριακό 1950-1963 -, τόμ. Α', σελ. 22, έκδ. «Βιβλιοπωλείον της Εστίας», Αθήνα, 1982).\nΟι δηλώσεις αυτές δείχνουν και μια διαχρονική συνέπεια των αστικών πολιτικών δυνάμεων της Ελλάδας ως προς το Κυπριακό, καθώς ήδη ο «εθνάρχης» τους Ελ. Βενιζέλος, καταδικάζοντας την εξέγερση στην Κύπρο τον Οκτώβρη του 1931 (Οκτωβριανά) και τη συμπαράσταση που εκφράστηκε σε αυτήν στην Ελλάδα, δήλωσε: «Η διατήρησις στενότατα φιλικών σχέσεων προς την Μεγάλην Βρετανίαν απετέλεσε πάγιαν πολιτικήν της Ελλάδος από της δημιουργίας του ελληνικού κράτους. Οσοι νομίζουν ότι συμφέρει να διαταραχθούν αι σχέσεις αύται, διότι τοιουτοτρόπως ημπορεί να εξαναγκασθή η Αγγλία να μας παραχωρήση την Κύπρον, είναι προφανώς άνθρωποι ακαταλόγιστοι» (Βλ. Ε - Ιστορικά, 16.2.2008, «Κύπρος. Η Οδύσσεια της ανεξαρτησίας», Π. Παπαπολύβιος, «Η νικηφόρα πορεία... προς την ήττα», σελ. 47).\n3. Ευάγγελος Αβέρωφ - Τοσίτσας, Ιστορία χαμένων ευκαιριών (Κυπριακό 1950-1963), τόμ. Α', σελ. 31, έκδ. «Βιβλιοπωλείον της Εστίας», Αθήνα, 1982.\n4. Γ. Ζωΐδη - Τ. Αδάμου, Η πάλη της Κύπρου για τη λεφτεριά, σελ. 110-111, «Πολιτικές και Λογοτεχνικές Εκδόσεις», 1960.\n5. Στις 15.8.1926 ιδρύθηκε το Κομμουνιστικό Κόμμα Κύπρου (KKK). Πριν την ίδρυσή του, στην Κύπρο δρούσαν κομμουνιστές που είχαν επικεφαλής το γιατρό Νικόλα Οθ. Γιαβόπουλο, Ελληνα υπήκοο και μέλος του KKE. Τον Γιαβόπουλο διαδέχτηκε ο Κώστας Σκελέας, ενώ λίγο αργότερα ο επίσημα καθιερωθείς ως αρχηγός του KKK Χαράλαμπος Βατυλιώτης ή Βάτης προκήρυξε το Ιδρυτικό Συνέδριο του Κόμματος που έγινε στη Λεμεσό. Γενικός Γραμματέας εκλέχτηκε ο Κώστας Σκελέας. Το ΚΚΚ ήταν τμήμα της ΚΔ και καθοδηγούνταν από το ΚΚΕ. Στο καθοδηγητικό όργανο του Κόμματος συμμετείχαν οι Τεύκρος Ανθίας, Κώστας Κόνωνας, Χρίστος Χριστοδουλίδης, Κατίνα I. Νικολάου, Μάρκος Μαρκουλής, Χρίστος Σαββίδης κ.ά. Στις 14.4.1941 πραγματοποιήθηκε στη Σκαρίνου το Ιδρυτικό Συνέδριο του Ανορθωτικού Κόμματος του Εργαζόμενου Λαού - ΑΚΕΛ. (Φιφής Ιωάννου, Ετσι άρχισε το Κυπριακό. Στα χνάρια μιας δεκαετίας (1940-1950). Σχέσεις ΑΚΕΛ - ΚΚΕ στα χρόνια του εμφυλίου, σελ. 14,15, 35, εκδ. «Φιλίστωρ» - «Πάραλος», Αθήνα, 2005). Το ΑΚΕΛ δημιουργήθηκε με πρωτοβουλία του παράνομου KKK, «μαζί με προοδευτικά στοιχεία της αστικής τάξης», «προκειμένου να αξιοποιηθούν οι νόμιμες δυνατότητες». «(...) Για τρία χρόνια, το ΚΚΚ στην παρανομία και το ΑΚΕΛ στη νομιμότητα δρουν παράλληλα. Το 1944 αποφασίζεται ότι δε συντρέχει λόγος ύπαρξης δύο κομμάτων των εργαζομένων και το ΚΚΚ συγχωνεύεται στο ΑΚΕΛ» (Ιστοσελίδα ΑΚΕΛ, http://www.akel.org.cy/nqcontent.cfm?a_id=5273&tt=graphic&lang=11).\n6. Το Δεκέμβρη του 1949 δημοσιεύτηκε στον αθηναϊκό Τύπο δήλωση του Βρετανού υπουργού Στρατιωτικών Σίνγουελ ότι «...δεν υπάρχει στην Κύπρο καμιά εκδήλωση για την ένωσή της με την Ελλάδα». Γ. Ζωΐδης - Τ. Αδάμος, Η πάλη της Κύπρου για τη λεφτεριά, σελ. 110, «Πολιτικές και Λογοτεχνικές Εκδόσεις», 1960.\n7. Υπέρ της ένωσης υπέγραψαν και πολλοί Αρμένιοι και Μαρωνίτες, αλλά και κάποιοι από τους Τουρκοκυπρίους.\n8. Μέτωπο που ιδρύθηκε με πρωτοβουλία του ΑΚΕΛ, την 1.12.1947.\n9. Γ. Ζωΐδη - Τ. Αδάμου, Η πάλη της Κύπρου για τη λεφτεριά, σελ. 112, «Πολιτικές και Λογοτεχνικές Εκδόσεις», 1960.\n10. Ανδρέας Φάντης, Κυπριακό 1950-1960. Ο ενταφιασμός (ενός «γλυκύτατου» ονείρου) της Ενωσης, σελ. 50, Λευκωσία, 1995.\n11. Αρχείο ΚΚΕ, Εγγραφο 61957: Ρ/Σ «ΕΕ» 1950.06.27, ΑΔ 1837: Σχόλιο Ν. Ζαχαριάδη με τίτλο «Οι Ελληνες πατριώτες και η Ενωση με την Κύπρο».\n12. Γιάννης Ιωαννίδης - Πέτρος Ρούσος - Κώστας Κολλιγιάννης, Νέος Κόσμος, τεύχ. 11, σελ. 23-41, Νοέμβρης 1951.\n13. Το 1948 το ΑΚΕΛ συμμετείχε μαζί με την Παράταξη Εθνικής Συνεργασίας στη σύσκεψη, τη λεγόμενη Διασκεπτική, που διοργάνωσαν οι Βρετανοί αποικιοκράτες, με θέμα την παροχή μιας τύποις αυτοκυβέρνησης στην Κύπρο. Παρότι το ΑΚΕΛ δε συμφώνησε με τις βρετανικές προτάσεις, λόγω της συμμετοχής του δέχτηκε συκοφαντική επίθεση («εθνοπροδότες» κ.λπ.) από όλες τις αστικές ελληνοκυπριακές πολιτικές δυνάμεις. Η ηγεσία του ΚΚΕ άσκησε αυστηρή κριτική για εγκατάλειψη της θέσης περί «ενώσεως». Αυτήν την κριτική αποδέχτηκε το ΑΚΕΛ και επίσημα στο 6ο Συνέδριό του (27-28.8.1949) και λίγο νωρίτερα με Απόφαση Ολομέλειας της ΚΕ του, που δημοσιεύτηκε στις 8.3.1949.\n14. Σπύρος Λιναρδάτος, Από τον εμφύλιο στη χούντα, τόμ. Β' 1952-1955, σελ. 254, εκδ. «Παπαζήση».\n15. Ανδρέας Φάντης, Κυπριακό 1950-1960. Ο ενταφιασμός (ενός «γλυκύτατου» ονείρου) της Ενωσης, σελ. 129-130, Λευκωσία, 1995.\n16. Ο Γεώργιος Γρίβας έδρασε στην Ελλάδα κατά την περίοδο της Κατοχής ως αρχηγός της αντικομμουνιστικής οργάνωσης X, που συνεργαζόταν με τους κατακτητές ενάντια στην ΕΑΜική Αντίσταση. Η X τάχτηκε ενεργά στο πλευρό των ιμπεριαλιστών στις μάχες του Δεκέμβρη του 1944 και στη διάρκεια του ταξικού ένοπλου αγώνα 1946-1949. Μάλιστα, στα τέλη του 1948 δυνάμεις της X κατέφτασαν και στην Κύπρο, με σκοπό την αιματηρή τρομοκρατία και καταστολή του μεγάλου απεργιακού κύματος που τότε είχε ξεσπάσει στο νησί με την καθοδήγηση των κομμουνιστών.\n17. Το άρθρο δημοσιεύτηκε και στο «Νέο Κόσμο», τεύχ. 5, σελ. 12-16, Μάης 1955.\n18. Το αν και τι είδους συνεννόηση υπήρξε δεν μπορεί ακόμα να επιβεβαιωθεί ή να αποκλειστεί, καθώς ένα μεγάλο τμήμα των σχετικών ελληνικών και βρετανικών αρχείων θεωρείται ακόμα «μη προσβάσιμο» ή και «χαμένο». Αυτό που σίγουρα επιβεβαιώνεται από πρόσφατες μελέτες, είναι ότι οι βρετανικές αρχές είχαν δικούς τους ανθρώπους στα ανώτερα κλιμάκια της ΕΟΚΑ και παρακολουθούσαν «εκ του σύνεγγυς» όλη τη δράση της, καθώς και το ότι για περίπου ένα εξάμηνο η ΕΟΚΑ δρούσε σχεδόν ανενόχλητα. Βλ. Μακάριος Δρουσιώτης, «Οι Αγγλοι κλείνουν τα μάτια στον Γρίβα», Ε - Ιστορικά, σελ. 79-84, 16.2.2008.\n19. Τότε η ηγεσία της ΕΟΚΑ επινόησε την προβοκατόρικη κατηγορία της «προδοσίας» και της «συνεργασίας» του ΑΚΕΛ με το βρετανικό ιμπεριαλισμό, ώστε να την προβάλλει ως άλλοθι για τις εκ μέρους της στυγνές δολοφονίες μελών του ΑΚΕΛ. Οι δολοφονημένοι και τραυματίες ΑΚΕΛίτες ξεπέρασαν τους 100, σύμφωνα με δημοσιευμένα στοιχεία του ΑΚΕΛ (Βλ. Λεύκωμα φωτογραφικών ντοκουμέντων και ειδικών ιστορικών εγγράφων του ΚΚΚ-ΑΚΕΛ, σελ. 164, έκδ. ΚΕ του ΑΚΕΛ).\n20. Το ΚΚΕ. Επίσημα Κείμενα, τόμ. 7, σελ. 439, εκδ. «Σύγχρονη Εποχή», Αθήνα, 1995.\n21. Αρχείο ΚΚΕ, Εγγραφο 58891, Εκθεση για τις απόψεις του ΑΚΕΛ και του Ζιαρτίδη πάνω στο Κυπριακό πρόβλημα (10.1957). Εγγραφο 35457, Συζήτηση του ΚΚΕ με Ζιαρτίδη (ΑΚΕΛ) και απόψεις του γύρω από τα θέματα που αφορούν την Κύπρο (28.10.1957) και Εγγραφο 35439, Σημείωμα της ΚΕ του ΚΚΕ για τον εθνικοαπελευθερωτικό αγώνα της Κύπρου και την πολιτική του ΑΚΕΛ (24.1.1959).\n22. Ν. Κρανιδιώτης, Οι διαπραγματεύσεις Μακαρίου - Χάρτινγκ 1955-1956, σελ. 16, εκδ. «Ολκός», Αθήνα, 1987.\n23. Λεύκωμα φωτογραφικών και ειδικών ιστορικών εγγράφων του ΚΚΚ-ΑΚΕΛ, σελ. 24, έκδ. ΚΕ του ΑΚΕΛ για τα 50χρονα του ΑΚΕΛ.\n24. Το διάστημα 1955-1959 δολοφονήθηκαν πάνω από 20 μέλη του ΑΚΕΛ και του λαϊκού κινήματος (Βλ. ό.π.)\n25. Βλ. Λεύκωμα φωτογραφικών και ειδικών ιστορικών εγγράφων του ΚΚΚ-ΑΚΕΛ, σελ. 25, έκδ. ΚΕ του ΑΚΕΛ για τα 50χρονα του ΑΚΕΛ.\n26. Ν. Κρανιδιώτης, Οι διαπραγματεύσεις Μακαρίου - Χάρτινγκ 1955-1956, σελ. 17, εκδ. «Ολκός», Αθήνα, 1987.\n27. Ο.π., σελ. 63-64.\n28. Ημέρα Πατρών, 17.5.1956.


Ξάνθη Φιλοσοφείν: Ιουνίου 2012\nΤονγκλέν: Η ανταλλαγή του εαυτού μας\nΣτην άσκηση του τονγκλέν, αφυπνίζετε τη συμπόνια στην καρδιά σας. Αυτή η συμπόνια είναι τόσο δυνατή όσο και η αγάπη μιας μητέρας για το παιδί της.\nΜια από τις πιο σημαντικές θεραπευτικές μεθόδους είναι αυτή του τονγκλέν. Στο Θιβέτ υπάρχουν ιστορίες ετοιμοθάνατων ανθρώπων που εφάρμοσαν αυτήν την άσκηση και θεραπεύτηκαν, ευεργετώντας και τον πλησίον τους.\nΟι Ταντρικοί θεραπευτές που ασκούνται σε αυτήν την πρακτική αποκτούν τόση συμπόνια, που εμφανίζουν μώλωπες στο δέρμα τους και νιώθουν πόνο αν κάποιος κλωτσήσει ένα σκυλί που τυχαίνει να βρίσκεται κοντά τους. Τόση αγάπη νιώθουν. Η άσκηση είναι εύκολη και θα έχει ευεργετική επίδραση για εσάς, για τον περίγυρό σας και για όλον τον κόσμο. Το τονγκλέν μας καθιστά φορείς της παγκόσμιας θεραπείας. Μειώνοντας την προσκόλληση στο εγώ, γίνεται μια πύλη η οποία οδηγεί στην αποδέσμευση από τη σαμσάρα.\nΗ άσκηση του τονγκλέν\nΓια να ασκηθείτε στο τονγκλέν, σκεφτείτε μια εικόνα που αφυπνίζει τη συμπόνια στην καρδιά σας. Νιώστε την επιθυμία να εξαλείψετε την οδύνη από αυτήν την κατάσταση (σαν να έχετε ακούσει ένα τραγικό συμβάν στις ειδήσεις). Παραδοσιακά, ο ασκούμενος φαντάζεται ότι είναι μια μητέρα χωρίς χέρια που βλέπει το μωρό της να πέφτει σε ένα ποτάμι και να παρασύρεται από τα ορμητικά νερά. Η αίσθηση πρέπει να έχει παρόμοια ένταση. Αυτή η άσκηση δεν είναι διανοητική. Ο οραματισμός της σκηνής πρέπει να αφυπνίσει στην καρδιά σας την μποντιτσίτα (συμπόνια). Φανταστείτε το άτομο που σας έχει ευεργετήσει περισσότερο από οποιονδήποτε άλλον, το πιο αγαπημένο σας πρόσωπο.\nΟραματιστείτε αυτό το άτομο να εκπνέει όλες τις οδύνες του με τη μορφή μαύρου καπνού. Εισπνεύστε αυτόν τον καπνό της οδύνης και φέρτε τον στο στήθος σας, στο σημείο όπου νιώθετε την μποντιτσίτα. Κατ’ αυτόν τον τρόπο, η οδύνη μεταμορφώνεται σε αγάπη και συμπόνια. Φανταστείτε ότι εκπνέετε αυτήν την συμπόνια με τη μορφή του λευκού καπνού, τον οποίο εισπνέει το πιο αγαπημένο σας πρόσωπο. Καθώς το άτομο εισπνέει τον λευκό καπνό, φανταστείτε το να αισθάνεται καλύτερα. Οι στεναχώριες του έχουν εξαφανιστεί και είναι νηφάλιο. Επαναλάβετε την άσκηση για τον εαυτό σας κι έπειτα κάντε την για λογαριασμό άλλων ατόμων.\n- από το βιβλίο της θιβετανικής ιατρικής -\nΑναρτήθηκε από delta στις 9:11 μ.μ. Δεν υπάρχουν σχόλια:\nΕτικέτες Διαλογισμός, Θεραπεια\nΑναρτήθηκε από delta στις 9:34 μ.μ. 2 σχόλια:\nΑναρτήθηκε από morfeas στις 8:42 μ.μ. Δεν υπάρχουν σχόλια:\nΑναρτήθηκε από delta στις 9:52 π.μ. 3 σχόλια:\nΑναρτήθηκε από delta στις 10:12 μ.μ. Δεν υπάρχουν σχόλια:\nΕτικέτες Αλήθεια, αυτογνωσία, αφύπνιση, πνευματική αναζήτηση, Πυθαγόρας, Horhe Bukai\nΑναρτήθηκε από delta στις 12:30 μ.μ. Δεν υπάρχουν σχόλια:\nΑναρτήθηκε από delta στις 11:49 π.μ. Δεν υπάρχουν σχόλια:


Πολιτης των Χανιων: Οι δουλειές του Μπόμπολα στα Χανιά αιτία για τον εμπρησμό του σπιτιού του;\nΟι δουλειές του Μπόμπολα στα Χανιά αιτία για τον εμπρησμό του σπιτιού του;\nΠοιός έκαψε τα σπίτια του Μπόμπολα;\nΠληροφορίες του Πολίτη συγκλίνουν πως τα σπίτια του Μπόμπολα και του Αντιδημάρχου Σφακίων Μανούσου Χιωτάκη έπεσαν θύματα της εμπλοκής του επιχειρηματία στο έργο του αεροδρομίου Χανίων, είτε "εταιρικού ανταγωνισμού" που έχει να κάνει με το ίδιο έργο, είτε κακής πληροφόρησης σε σχέση με τις επιχειρηματικές του προθέσεις για τα Σφακιά. Στους πιθανούς υπόπτους συμπεριλαμβάνονται κακά πληροφορημένοι θερμόαιμοι Σφακιανοί ή επαγγελματίες εκτελεστές με συνεργούς κατοίκους της περιοχής. Είναι πιθανόν οι αρχές να οδηγηθούν σύντομα σε συμπεράσματα από τα ίχνη που άφησαν οι δράστες της επίθεσης στα Ασφένδου.\nΕίναι κοινώς γνωστό πως η εμπλοκή του Μπόμπολα στην υπόθεση του έργου επέκτασης του αεροδρομίου Χανίων που κόλλησε -ίσως και να ακυρωθεί οριστικά- εξαιτίας ένστασης που κατέθεσε στην Κυπριακή εταιρεία που πήρε το έργο, προκάλεσε εκτός από τη μήνιν τοπικών παραγόντων και την οργή της Χανιώτικης κοινωνίας που έχει πειστεί πως το έργο αυτό είναι απολύτως απαραίτητο για την επιβίωσή της. Η αλήθεια είναι, πως αυτή τη στιγμή για τους Χανιώτες ο Μπόμπολας αποτελεί κόκκινο πανί!\nΔεν πρέπει λοιπόν να αποκλείεται το γεγονός, κάποιοι θερμόαιμοι να συνδύασαν αυτές του τις ενέργειες με την άπλετη στήριξη που δίνει στη μνημονιακή χούντα και να προσπάθησαν να "αποδώσουν" δικαιοσύνη ! Επίσης δεν πρέπει να αποκλείει κανείς το γεγονός ότι στον εταιρικό ανταγωνισμό συμβαίνουν πολλά: ίσως κάποιοι θέλησαν να φοβίσουν το μεγαλοεργολάβο να αποσυρθεί από την ένσταση για το έργο του αεροδρομίου. Σε κάθε περίπτωση, φαίνεται πως το πατρικό του αντιδημάρχου Σφακίων ήταν παράπλευρη απώλεια: οι δράστες μπορεί να θεώρησαν ότι ο κ. Χιωτάκης έχει σχέσεις με τον επιχειρηματία τέτοιες που να δικαιολογούν το κάψιμο του σπιτιού του!\nΓια το τρίτο σενάριο που ακούστηκε από τον ίδιο τον κ.Χιωτάκη πάνω στην απόγνωσή του, το οποίο όμως δεν έχει καμία απολύτως σοβαρότητα αφού στηρίζεται σε πληροφόρηση...καφενείου: ότι δηλαδή κάποιοι θέλησαν να φοβίσουν τον επιχειρηματία για να μην κάνει επενδύσεις σε ανεμογεννήτριες στην περιοχή. Ο Ομιλος ΑΚΤΩΡ δεν θα μπορούσε να αφήσει απέξω τον ενεργειακό κλάδο, έτσι μία από τις θυγατρικές της ΑΚΤΩΡ, η BIOSAR, ασχολείται με εγκαταστάσεις φωτοβολταϊκών (και όχι αιολικών) πάρκων. Ομως η εταιρεία αυτή, δεν έχει καταθέσει καμία αίτηση στην ΡΑΕ, ούτε και έχει εκφραστεί τέτοια πρόθεση, για επένδυση σε φωτοβολταϊκά στα Σφακιά ή σε άλλο μέρος του νομού.\nΑποψη δική μας είναι, ότι ο εμπρησμός των σπιτιών είναι μια προβοκατόρικη ενέργεια προκειμένου να στοχοποιηθεί ο ΣΥΡΙΖΑ με τον οποίο αυτές τις μέρες ο επιχειρηματίας βρίσκεται σε σύγκρουση.\nΟΙ ΔΟΥΛΕΙΕΣ ΤΟΥ ΜΠΟΜΠΟΛΑ ΣΤΑ ΧΑΝΙΑ\nΤα τελευταία μεγάλα έργα στο νομό Χανίων (όπως και στην υπόλοιπη Ελλάδα) έχει πάρει (ή ετοιμάζεται να πάρει) ο όμιλος ΑΚΤΩΡ συμφερόντων Μπόμπολα. Οι δουλειές του μεγαλοεργολάβου - καναλάρχη - κυβερνήτη της ελλάδας, απλώνονται όλο και περισσότερο στον τόπο μας κι αυτό, θά πρεπε να μας ανησυχεί. Γιατί όπου πάει ο Μπόμπολας δημιουργούνται σοβαρά κοινωνικά προβλήματα. Σας θυμίζουμε την ιστορία της Κερατέας και τις φασαρίες με την Eldorado gold στη Χαλκιδική, δύο περιπτώσεις όπου τα συγκρουόμενα συμφέροντα μεταξύ τοπικής κοινωνίας και επενδυτών, οδήγησε σε αναταραχές, επεισόδια και απίστευτη καταστολή.\n"Ο άνθρωπος κάνει τη δουλειά του, σαν επιχειρηματίας" μας λέει φίλος του εργολαβικού κλάδου.\nΤο θέμα είναι πως, δεν την κάνουμε εμείς.\nΗ ένστασή του στο διαγωνισμό επέκτασης του αεροδρομίου Χανίων, αν και φαίνεται πως ήταν δίκαιη, καθυστέρησε υπερβολικά το έργο, σε σημείο να κινδυνεύουν να χαθούν τα λεφτά, γεγονός που προκάλεσε σφοδρές αντιδράσεις από τους τοπικούς πολιτικούς παράγοντες.\nΒέβαια κανείς δεν ασχολήθηκε για το πώς η κυπριακή εταιρεία ΝΕΜΕΣΙΣ ήρθε από το…πουθενά και έδωσε την καλύτερη προσφορά για το μεγαλύτερο έργο που ετοιμάζεται τώρα στην Κρήτη. Από την πλευρά της η ΑΚΤΩΡ υποστήριξε ότι η μειοδό́τρια εταιρεία δεν διαθέ́τει την ικανότητα να εκτελέσει το επίδικο έ́ργο επειδή́ αποτελεί μια μικρομεσαία εταιρεία που εκτελεί έργα οδοποιΐας και ουδέποτε έχει εκτελέσει αεροδρόμιο, όπως το προκείμενο.\nΤελικά η υπόθεση θα εκδικαστεί στις 26 Φεβρουαρίου 2013 στο Συμβούλιο της Επικρατεία. Παραμένει όμως αμφίβολο, το αν θα προλάβει τη χρηματοδότησή του για να εκτελεστεί το έργο.\nΤο δεύτερο μεγάλο έργο το έχει πάρει επίσης ο όμιλος Μπόμπολα. Πρόκειται για την τρίτη φάση ολοκλήρωσης του Βιολογικού Καθαρισμού Χανίων (ολοκλήρωση δεξαμενών και μηχανολογικού εξοπλισμού και απόσμησης) στην οποία η ΑΚΤΩΡ είναι προσωρινός μειοδότης και σύντομα ανάδοχος του έργου που κοστίζει μόνο 13 εκ. ευρώ.\nΟ όμιλος επίσης έχει πάρει ένα μικρό όδικό έργο, σε κρίσιμη όμως περιοχή: το δρόμο που συνδέει το Μαράθι με το Μουζουρά Ακρωτηρίου, έργο το οποίο γίνεται με αφορμή την πρόσβαση στον νέο αμερικάνικο αγωγό καυσίμων που ακολουθεί παράλληλη διαδρομή. Το έργο αυτό είναι μικρό (περίπου 10 εκ.)